PKP 2.0: KERAJAAN KUATKUASAKAN ARAHAN BEKERJA DARI RUMAH

KUALA LUMPUR: Kerajaan menguatkuasakan arahan bekerja dari rumah (work from home) bagi sektor atau perkhidmatan selain daripada sektor ekonomi perlu (essential services).

Perdana Menteri Tan Sri Muhyiddin Yassin mengarahkan semua majikan untuk mematuhi arahan tersebut bagi mengurangkan pergerakan di dalam komuniti, terutamanya di kawasan yang berkepadatan tinggi.

“Kementerian Perdagangan Antarabangsa dan Industri (MITI) akan memperincikan jenis-jenis perkhidmatan yang disenaraikan sebagai ‘essential economic sector’.

“MITI dan Kementerian Kerja Raya juga akan memperincikan butiran kerja-kerja pembinaan yang dibenarkan beroperasi,” katanya dalam Perutusan Khas Pelaksanaan Perintah Kawalan Pergerakan hari ini.

Dalam masa yang sama, Perdana Menteri mengumumkan hanya 30 peratus pekerja dalam kumpulan pengurusan sahaja dibenarkan hadir ke pejabat.

Bagi pekerja di dalam kumpulan sokongan, jumlah pekerja yang diperlukan pada satu-satu masa akan ditentukan sendiri oleh majikan masing-masing.

Muhyiddin juga mengingatkan untuk mengambil kira pematuhan ketat prosedur operasi standard (SOP) yang telah ditetapkan.

“Jangan sampai tiada penjarakan fizikal langsung sewaktu berada di tempat kerja.

“Tindakan yang tegas akan diambil berdasarkan undang-undang termasuk menutup premis berkenaan,” katanya.

Beliau turut memaklumkan di dalam gelombang ketiga COVID-19 yang bermula pada 20 September 2020, sejumlah 476 kluster baharu dilaporkan sehingga 10 Januari 2021 dengan 259 kluster atau 54.41 peratus daripadanya melibatkan tempat kerja.—AlHijrah Online

—AlHijrah Online


Ramadan yang tragis di Syria

TIADA satu haripun di bulan Ramadan di  bahagian barat laut di utara Syria yang terlepas dari serangan udara tentera regim Bashar al Assad dan sekutunya Rusia.

Dalam tempoh 24 jam, pada setiap saat hidup pelarian dan orang awam di  situ penuh dengan risiko. Serangan udara dan darat dilakukan tanpa  mengira masa. Adakala pada waktu berbuka dan ada masanya ketika  bersahur.

Di mana tempat orang awam berkumpul, di situlah ia akan menjadi sasaran.

Usahkan rumah, masjid yang menjadi rumah Allah turut dibom. Begitu juga dengan pasar yang menjadi tempat orang awam mendapat keperluan makanan, ia kini menjadi perangkap maut.

Menurut AFP, dalam serangan pada Ahad, sekurang-kurangnya seorang kanak-kanak terbunuh di situ,  manakala serangan di pelbagai tempat lain di bandar berkenaan menyebabkan 12 nyawa melayang.

Ramadan di tahun ke-lapan konflik ini benar-benar menguji iman, akal dan jiwa rakyat Syria yang telah lama sengsara.

Mengulas mengenai serangan pada 26 Mei, Syrian Observatory for Human  Rights (SOHR) berkata, ia paling teruk sejak kempen besar-besaran  dilancarkan empat minggu lalu.

Dalam serangan pada Ahad, Pengarah  SOHR, Rami Abdul Rahman berkata, pesawat dan helikopter regim Bashar melancarkan tidak kurang 280 serangan dan sekutunya, Rusia 15 pengeboman ke atas kedudukan orang awam di utara Syria.

Menurut Union of  Medical Care and Relief Organisations (UOSSM)pula, operasi tanpa henti sejak  28 April lalu telah mengakibat 229 orang awam terbunuh manakala 727 lagi cedera.

Lebih 300,000 lagi terpaksa melarikan diri ke kawasan yang dirasakan selamat.

Bertambah malang,  lebih 20 pusat kemudahan rawatan telah diserang. Dari jumlah itu, hanya  satu yang masih boleh beroperasi. Selebihnya musnah teruk dan tidak  lagi boleh digunakan.

RAZALI AWANG                                                                                Media Syria Care


LELAKI SERANG PEMANDU DI LAMPU ISYARAT LABUAN DITAHAN

LABUAN: Polis Labuan telah menahan seorang lelaki berusia 22 tahun yang melakukan serangan terhadap seorang pemandu lelaki dengan gambarnya dirakam oleh dashcam dalam kejadian di sini, baru-baru ini.

Ketua Polis Labuan Supt Ahmad Jawila berkata tangkapan dibuat semalam pada 3.45 petang, selepas laporan polis dibuat oleh mangsa berusia 26 tahun pada 12 April lalu.

“Lelaki itu akan dibawa ke mahkamah hari ini untuk memohon perintah tahanan reman bagi siasatan lanjut,” katanya kepada Bernama hari ini.

Ahmad berkata suspek disiasat mengikut Seksyen 323, 427 dan 506 Kanun Keseksaan kerana mendatangkan kecederaan dan ugutan jenayah serta menyebabkan kerosakan (pada kenderaan mangsa).

Menerusi video yang tular di media sosial, suspek yang memandu kereta Proton dilihat bertindak menumbuk seorang pemandu kereta di belakangnya, dalam kejadian di lampu isyarat di Jalan Patau-Patau.

Mangsa didakwa telah memarahi suspek yang tidak memberi isyarat ketika menukar lorong.

Ahmad berkata akibat serangan itu, mangsa mengalami pendarahan hidung dan luka di bahagian dahi.–AlHijrah Online


ARAB SAUDI KENAKAN CAJ BAHARU 300SAR SETIAP VISA HAJI

SEPANG: Kerajaan Arab Saudi akan mengenakan bayaran 300 Saudi Riyal (SAR) (bersamaan kira-kira RM326) ke atas setiap jemaah bagi setiap visa yang dikeluarkan mulai musim Haji 1441H/2020M, kata Menteri di Jabatan Perdana Menteri Datuk Seri Dr Mujahid Yusof Rawa.

Mujahid berkata kerajaan Arab Saudi menetapkan caj berkenaan, yang merupakan perkara baharu diperkenalkannya, kepada jemaah haji seluruh dunia termasuk Malaysia.

“Ini (visa) benda baharu diperkenalkan oleh Arab Saudi dan (Malaysia) tiada pilihan melainkan untuk menerima keputusan yang dibuat oleh negara itu.

“Di samping itu, Arab Saudi memansuhkan bayaran 2,000 Saudi Riyal (kira-kira RM2,171) yang dikenakan bagi jemaah haji berulang iaitu mengerjakan ibadah haji lebih daripada sekali,“ katanya kepada pada sidang media khas sejurus tiba di tanah air selepas lawatan tiga hari ke Arab Saudi di Lapangan Terbang Antarabangsa Kuala Lumpur, di sini hari ini.

Mujahid berkata perkara itu dimaklumkan kepadanya semasa mengadakan pertemuan dan perbincangan bersama Menteri Haji dan Umrah Arab Saudi Mohammad Saleh bin Taher Benten berhubung isu-isu berkenaan hal ehwal pengurusan dan persiapan jemaah haji dari Malaysia bagi musim haji 1441H.

Pada pertemuan itu, kedua-dua pihak telah menandatangani satu perjanjian bagi mengatur ketibaan jemaah dari Malaysia dan menguruskan perkhidmatan yang bakal disediakan untuk mereka sepanjang berada di Tanah Suci.

Mengulas lanjut, Mujahid berkata perjanjian itu menyebut akan mengekalkan inisiatif ‘Road to Makkah’ iaitu fasiliti prapelepasan di KLIA bagi memudahkan semua urusan para jemaah haji untuk menunaikan rukun Islam kelima itu pada musim haji 1441H.

“Antara sebab kenapa perkhidmatan ini dikekalkan kerana bagi pihak kita, khususnya TH serta agensi-agensi berkaitan seperti Jabatan Imigresen Malaysia dan keselamatan kita telah memberikan kemudahan at par, yang sama comparetable dengan sistem yang ada di Arab Saudi.

“Jadi mereka memilih kita sebagai satu destinasi prapelepasan yang sangat berkesan dan menjadi contoh kepada negara lain untuk diikuti,” katanya.

‘Road To Makkah’ adalah satu sistem prapelepasan haji yang menyaksikan jemaah haji diambil cap jari dan pasport mereka akan dicap di negara di mana jemaah berlepas, dan kemasukan mereka ke Arab Saudi akan dipermudahkan seperti penerbangan domestik manakala bagasi mereka akan dihantar terus ke hotel penginapan mereka.

Projek perintis itu dikendalikan di Malaysia pada 2017 sebelum inisiatif berkenaan dilancarkan sepenuhnya pada 2018 di beberapa negara terpilih dan ia adalah sebahagian daripada Program Transformasi Nasional Kerajaan Arab Saudi (2020) untuk mencapai Wawasan 2030 negara itu.

Mujahid berkata kerajaan Arab Saudi juga bersedia meneruskan projek perintis EYAB iaitu inisiatif bagi memudahkan urusan perjalanan pulang jemaah haji ke negara masing-masing, yang akan disediakan di terminal khas di Lapangan Terbang Jeddah dan Madinah.

“Ini merupakansatu lagi pencapaian dalam rundingan kita yang membuktikan tahap kepercayaan (Arab Saudi) kepada kita,” kata Mujahid.

Pada 2019, Malaysia antara tiga negara dipilih kerajaan Arab Saudi untuk melaksanakan projek perintis EYAB iaitu inisiatif bagi memudahkan urusan perjalanan pulang jemaah haji ke negara masing-masing

Projek perintis EYAB, yang merupakan kesinambungan Makkah Route akan dilaksanakan sepenuhnya kepada semua penerbangan membawa jemaah haji Malaysia pada musim haji kali ini. — BERNAMA


PESAWAT RINGAN TERGELINCIR SEMASA LATIHAN

MELAKA:  Seorang pelatih yang sedang menjalani latihan penerbangan berdepan detik cemas, apabila pesawat ringan yang dipandunya hilang kawalan semasa mendarat.

Ketua Polis Daerah Melaka Tengah Asisten Komisioner Christopher Patit berkata kejadian tersebut dilaporkan berlaku sekitar 12.16 tengah hari tadi, di landasan RWY 21 Lapangan Terbang Antarabangsa Melaka (LTAM) di Batu Berendam .

“Pesawat itu dikendalikan oleh pelatih wanita berusia 23 tahun dan melibatkan sebuah pesawat International Aero Training Academy Sdn Bhd (IATAC) jenis Piper 28, dalam latihan penerbangan sebelum ia hilang kawalan semasa mendarat di RWY 21.

“Tindakan telah diambil di Post 1 untuk ketibaan ambulans,” katanya dalam kenyataan di sini hari ini.

“Jelasnya pesawat tersebut berjaya dikeluarkan sepenuhnya dari lokasi pada 12.50 tengah hari, manakala juruterbang dilaporkan tidak mengalami sebarang kecederaan, kecuali hanya merasa sakit di bahagian dada akibat kesan hentakan dan  dihantar ke Hospital Melaka,” katanya.

Beliau berkata setakat ini, masih belum ada laporan polis secara rasmi dibuat kepada pihak polis.–AlHijrah Online


KES KANAK-KANAK MAUT: IBU, TEMAN LELAKI DITAHAN

TAIPING: Polis menahan ibu kepada kanak-kanak lelaki yang maut di sebuah rumah di Taman Panglima, Assam Kumbang, di sini, bersama teman lelakinya bagi membantu siasatan.

Ketua Polis Daerah Taiping ACP Razlam Ab Hamid berkata, hasil siasatan awal pihak forensik di tempat kejadian mendapati ada unsur penderaan terhadap mangsa.

“Kejadian penderaan dipercayai berlaku sejak Mac 2023. Mayat si mati telah dibawa ke Jabatan Forensik Hospital Taiping untuk bedah siasat bagi mengetahui punca kematian,” katanya dalam kenyataan di sini.

Katanya mangsa berumur 9 tahun merupakan anak kedua daripada lima beradik.

Manakala ibu mangsa, 36, yang tinggal bersama teman lelakinya di rumah sama dikatakan mempunyai masalah rumah tangga dengan suaminya dan dalam proses penceraian.

Kes disiasat di bawah Seksyen 302 Kanun Keseksaan kerana membunuh.

Terdahulu seorang kanak-kanak lelaki berusia sembilan tahun ditemukan meninggal dunia di sebuah rumah di Taman Panglima, Assam Kumbang di sini, pagi semalam.

“Pihak polis dan ambulans dari Hospital Taiping telah bergegas ke tempat kejadian dan mengesahkan kematian tersebut,” katanya dalam kenyataan di sini.

Razlam berkata pihak forensik D10 Polis Diraja Malaysia Perak telah menjalankan siasatan di tempat kejadian dan mayat di bawa ke jabatan forensik Hospital Taiping untuk bedah siasat bagi mengetahui punca kematian.–AlHijrah Online


KAPASITI MASJIDIL HARAM DITINGKATKAN MENJELANG RAMADAN

RIYADH: Pihak berkuasa Arab Saudi mengumumkan 150,000 jemaah akan dibenarkan untuk mengerjakan umrah atau solat harian di Masjidil Haram, Mekah ketika Ramadan.

Arab News melaporkan, daripada jumlah tersebut, 100,000 jemaah dibenarkan untuk solat manakala 50,000 lagi dibenarkan untuk menunaikan ibadah umrah.

Kebenaran itu antara sebahagian daripada rancangan untuk meningkatkan kapasiti operasi di masjid berkenaan.

Kementerian Hal Ehwal Islam, Bimbingan dan Dakwah memaklumkan, kebenaran umrah akan turut diberikan kepada jemaah berusia 65 tahun ke atas yang sudah menerima suntikan vaksin COVID-19.

Ketua Umum Hal Ehwal Dua Masjid Suci, Sheikh Abdul Rahman Al-Sudais berkata, suntikan itu adalah syarat untuk memasuki Masjidil Haram dan Masjid Nabawi di Madinah.

Sementara itu, Timbalan Menteri Haji dan Umrah, Dr Abdel Fattah Mashat berkata, mereka yang berhasrat menunaikan umrah ketika Ramadan perlu mengemukakan permohonan permit melalui aplikasi Tawakkalna dan bukannya menggunakan aplikasi Eatmarna. – AlHijrah Online


ECRL: Beri peluang kepada kontraktor G1

KUANTAN – Persatuan Kontraktor Kelas F (PKKF) Pahang berharap
keputusan kerajaan meneruskan semula projek Laluan Rel Pantai Timur
(ECRL) turut memberi manfaat kepada ahlinya melalui agihan projek yang
sesuai dengan keupayaan mereka.

Yang Dipertuanya, Ramzul Ihsar Abdul Rahman berkata, ada di kalangan
kontraktor kelas F atau G1 di negeri ini mempunyai keupayaan untuk
melaksanakan projek bagi kerja-kerja pembersihan tapak untuk peringkat
awal projek.

Menurutnya, ada di kalangan mereka memiliki jentera
untuk kerja-kerja itu yang selama ini ‘tersadai’ disebabkan peluang
projek yang amat terhad.

“Ada yang memiliki jentera yang sesuai untuk kerja-kerja tapak
justeru mereka sewajarnya diberi peluang untuk turut serta dalam projek
mega ini,” katanya.

Beliau berkata, pada masa yang sama, ahli
PKKF Pahang juga ada yang berkemampuan untuk melakukan kerja-kerja
jalan, landskap, kerja-kerja elektrikal dan mekanikal untuk setiap
hentian yang akan dibina di sepanjang jajaran ECRL di negeri ini.

“Seterusnya,
 apabila projek itu siap, kita juga berharap agar kerajaan memberi
peluang kepada pembekal-pembekal Bumiputera untuk menjalankan
perkhidmatan mencuci bangunan, perkhidmatan bekalan peralatan dan
sebagainya.

“Apabila ada stesen-stesen ECRL ia memberi peluang
kerja kepada kami untuk jangka panjang terutama bagi kerja-kerja
penyelenggaraan sekaligus peluang ini sekurang-kurangnya dapat membantu
ekonomi kontraktor Bumiputera,”katanya.

Ramzul Ihsar berkata,
beliau yakin jika projek ECRL ini diurus tadbir dengan baik, ia akan
memberi kesan besar kepada ekonomi penduduk termasuk peluang pekerjaan,
membantu merancakkan industri pembinaan dan peluang ekonomi kepada
peniaga kecil.

Menurutnya, PKKF Pahang menyambut baik keputusan kerajaan meneruskan  pembinaan projek ECRL yang disifatkan sangat membantu pertumbuhan  ekonomi negara terutamanya sektor pengangkutan dan pelancongan. – SINAR HARIAN


TH SERAH ZAKAT PERNIAGAAN LEBIH RM8 JUTA KEPADA MAINPP

GEORGE TOWN: Lembaga Tabung Haji (TH) menyerahkan zakat perniagaan bagi tahun kewangan 2020 dan 2021 bernilai RM8,040,457.49 kepada Majlis Agama Islam Negeri Pulau Pinang (MAINPP) di Sri Mutiara di sini hari ini.

Pemangku Pengarah Eksekutif Operasi TH Mohamed Ameen Abdul Wahab menyampaikan zakat itu kepada Yang Dipertua MAINPP Datuk Ahmad Zakiyuddin Abdul Rahman, yang juga Timbalan Ketua Menteri I Pulau Pinang, dengan disaksikan oleh Yang Dipertua Negeri Tun Ahmad Fuzi Abdul Razak.

Mohamed Ameen berkata bayaran zakat TH untuk Pulau Pinang bagi tahun 2021 ialah sebanyak RM4.05 juta iaitu meningkat 1.3 peratus berbanding RM3.99 juta pada 2020.

“Jumlah zakat TH yang diserahkan hari ini ialah untuk dua tahun iaitu 2020 dan 2021 kerana penyampaian bagi 2020 tidak dapat dilaksanakan berikutan pandemik COVID-19.

“Jumlah keseluruhan bayaran zakat TH sebanyak RM101.19 juta untuk tahun 2020 turut mencatatkan peningkatan sebanyak 1.41 peratus berbanding tahun sebelumnya,” katanya kepada pemberita selepas majlis itu.

Turut hadir Mufti Pulau Pinang Datuk Wan Salim Wan Mohd Noor.

Mohamed Ameen berkata bayaran zakat ini merupakan tanggungjawab TH sebagai sebuah organinasi Islam yang prihatin dan pihaknya berharap ia akan dapat membantu serta memperbaiki kualiti kehidupan golongan asnaf di Pulau Pinang. – AlHijrah Online


TH SUMBANG RM2 JUTA UNTUK KEPERLUAN ICU HOSPITAL KKM

KUALA LUMPUR: Lembaga Tabung Haji (TH) menyumbang sebanyak 81 unit katil elektronik bernilai RM2 juta bagi menambah keperluan unit rawatan rapi (ICU) di hospital-hospital Kementeran Kesihatan Malaysia (KKM).

Menurut hantaran di Facebook TH, sumbangan tersebut melalui program A’Fiat TH yang bertujuan untuk membantu hospital-hospital terpilih dalam memberikan rawatan kepada pesakit yang terdiri daripada golongan asnaf dan B40.

Menteri di Jabatan Perdana Menteri (Hal Ehwal Agama) Senator Idris Ahmad berkata sumbangan itu merupakan salah satu program zakat dan tanggungjawab sosial korporat (CSR) TH yang diharap dapat membantu meningkatkan fasiliti kesihatan di hospital awam.

“Sebagai sebuah agensi di bawah Jabatan Perdana Menteri (Hal Ehwal Agama) TH sentiasa mengambil berat hal-hal berkaitan orang awam terutama kesihatan. Justeru sumbangan ini diharap akan memanfaatkan pesakit yang memerlukan.

“Terima kasih TH dan pendeposit TH atas sumbangan tersebut,” kata Senator Idris hari ini.–AlHijrah Online


AIDILFITRI: BOLEH RENTAS NEGERI ATAU TIDAK, TUNGGU MEI INI

PUTRAJAYA: Ketetapan sama ada rakyat Malaysia dibenarkan merentas negeri pada musim perayaan Aidilfitri hanya akan ditentukan Mei ini, kata Menteri Kanan (Keselamatan), Datuk Seri Ismail Sabri Yaakob

Hari Raya Aidilfitri dijangka jatuh pada 13 Mei 2021, bersamaan 1 Syawal 1442 Hijrah.

Jelas Ismail Sabri, keputusan itu nanti akan mengambil kira situasi semasa penularan wabak COVID-19.

“KKM akan beri nasihat kepada jawatan kuasa teknikal atau sidang khas Majlis Keselamatan Negara (MKN) sama ada dibenarkan (merentas negeri) atau tidak.”

Kata Ismail Sabri lagi, andai pada Mei nanti, kepatuhan kepada prosedur operasi standard (SOP) adalah baik dan kes baharu turun kepada 500 sehari, maka KKM akan membuat penilaian risiko dan menasihati pihaknya.

“Jadi, mana-mana yang mahu balik kampung, sama-samalah kita berdoa.”

Ismail Sabri turut mengesahkan sebanyak 32 kluster wujud sebelum ini akibat daripada pergerakan rentas negeri.

Ketika ini, kes jangkitan COVID-19 masih kekal empat angka, namun trend menunjukkan penurunan dari semasa ke semasa.

Hari ini sahaja, 1,213 kes dicatatkan dengan tiga kematian dilaporkan.

Sementara itu, dalam perkembangan lain, Ismail Sabri berkata setiap negeri dan daerah perlu mengikut prosedur operasi standard (SOP) yang ditetapkan kerajaan persekutuan bagi penganjuran bazar Ramadan dan Aidilfitri yang akan datang.–AlHijrah Online


BELA NASIB UMAT ISLAM TANPA NEGARA PERLU JADI KEUTAMAAN: SULTAN NAZRIN

KUALA LUMPUR: Sultan Perak, Sultan Nazrin Muizzuddin Shah bertitah negara-negara Islam harus menangani keperitan yang dihadapi umat Islam tanpa negara di seluruh dunia seiring dengan proses meneruskan agenda pembangunan negara masing-masing.

Menegaskan bahawa ia perlu menjadi keutamaan, titahnya, negara-negara Islam perlu lebih terbabit dalam perbincangan dan percambahan fikiran mengenai perkara tersebut.

“Kita mempunyai tanggungjawab penting terhadap saudara sesama Islam kita yang tidak bernegara dan kita perlu melakukan usaha yang lebih baik untuk membantu dengan menawarkan tempat berteduh dan memberi sinar harapan,” titah baginda dalam ucapan diraja ketika menutup Sidang Kemuncak Kuala Lumpur 2019 di Pusat Konvensyen Centre (KLCC) di sini, hari ini. — BERNAMA


SERPIHAN KAPAL DITEMUKAN, LIMA PENUMPANG KAPAL SELAM TITAN DIPERCAYAI MAUT

LONDON: Pengemudi dan empat penumpang kapal selam persiaran Titan yang hilang dipercayai maut, lapor agensi berita (dpa) Jerman.

OceanGate Expeditions berkata jurumudi dan ketua eksekutifnya, Stockton Rush – bersama warga Britain Hamish Harding, warga Pakistan Shahzada Dawood dan anaknya Suleman Dawood, dan warga Perancis Paul-Henri Nargeolet “malangnya tiada lagi”.

Pengawal Pantai Amerika Syarikat (AS) berkata lima “serpihan utama” dari kapal selam persiaran itu telah ditemukan.

Ia termasuk sebahagian daripada kapal selam itu, kon muncung, kerangka hadapan dan belakang, katanya pada sidang akhbar di Boston pada Khamis.

Kenderaan kawalan jauh menemui medan serpihan di dasar laut Lautan Atlantik Utara sekitar 490 m dari bahagian depan (bow) Titanic pada pagi Khamis.

Mereka menyertai ekspedisi ke bangkai Titanic, yang terletak pada kedalaman 3,800 meter dan 700 kilometer selatan St John’s, Newfoundland.

Laksamana Pengawal Pantai AS John Mauger berkata serpihan itu “konsisten dengan letupan dahsyat kapal berkenaan”.

“Ia merupakan operasi yang sangat kompleks di dasar laut yang lebih dua batu di bawah permukaan.”

Pakar dasar laut Paul Hankin berkata: “Kami menemukan lima serpihan utama yang menunjukkan ia adalah bangkai Titan.

“Serpihan awal kami temui adalah kon muncung yang berada di luar kapal selam itu. Kami kemudiannya menemukan medan serpihan yang besar.

“Dalam medan itu, kami menemui hujung bahagian hadapan kapal selam itu yang merupakan petunjuk pertama berlakunya bencana.

“Tidak jauh dari situ, kami menemukan medan serpihan kedua yang lebih kecil. Dalam medan serpihan ini, kami mendapati hujung satu lagi kapal selam itu – hujung bulat muncung belakang – yang pada asasnya merupakan keseluruhan kapal selam itu.” —AlHijrah Online


Isu doa: Jakim perlu lebih tegas

KUALA LUMPUR – Jabatan Kemajuan Islam Malaysia (JAKIM) diminta mengeluarkan kenyataan yang lebih tegas berhubung penglibatan orang Islam dalam upacara berdoa beramai-ramai secara senyap atau bergilir-gilir mengikut agama-agama dalam program.

Orang ramai yang menyuarakan pandangan mereka melalui ruangan komen di laman Facebook rasmi JAKIM menyatakan, kenyataan badan agama itu terhadap isu tersebut berbentuk kabur dan boleh menimbulkan salah faham masyarakat, serta tidak memutuskan secara tepat hukum sebenar bagi situasi yang dibangkitkan.

“Harap Jakim dapat lebih jelas. Penggunaan perkataan ‘tidak mengharuskan’ adalah kabur dan sukar difahami masyarakat terbanyak sebagai bermaksud haram”, kata seorang pengunjung laman media sosial itu.

“Jakim harus beri fatwa yang jelas berdasarkan hukum. ‘Tidak
mengharuskan’ boleh memberi kekeliruan kepada orang Islam. Lebih mudah (fatwa)
‘tak boleh’”, kata pengunjung yang lain.

Terdahulu, Jabatan Kemajuan Islam Malaysia (JAKIM) semalam mengeluarkan kenyataan bahawa orang Islam tidak harus melibatkan diri dalam sebarang majlis doa beramai-ramai dengan agama lain sebagai menjawab pertanyaan yang dirujuk kepada pihaknya oleh pihak Jabatan Perpaduan Negara dan Integrasi Nasional (PERPADUAN) pada 6 Ogos lepas berhubung isu tersebut.

Kenyataan tersebut dibuat selepas merujuk kepada keputusan Muzakarah Jawatankuasa
Fatwa Majlis Kebangsaan Kebangsaan Bagi Hal Ehwal Agama Islam Malaysia Kali
ke-74 pada tahun 2006 yang memutuskan hukum tersebut dalam Mesyuarat
Jawatankuasa Perundingan Hukum Syarak Wilayah Persekutuan Kali ke-113.

Larangan itu dibuat berdasarkan kepada prinsip sadd al-zara’i iaitu
menutup jalan-jalan kerosakan, bagi mengekang fahaman pluralisme agama dan
mengekang penyebaran agama lain kepada penganut agama Islam berdasarkan Artikel
11 Perlembagaan Persekutuan.

Namun keputusan tersebut hanya terhad kepada orang Islam sahaja,
manakala penganut agama lain bebas untuk menganjur atau terlibat dengan upacara
seumpamanya.


ABIM SYOR PINDA PERLEMBAGAAN HARMONIKAN MAHKAMAH SYARIAH, SIVIL

KUALA LUMPUR: Angkatan Belia Islam Malaysia (ABIM) mengesyorkan pindaan Perlembagaan Persekutuan sebagai langkah penyelesaian dalam usaha mengharmonikan kedua-dua bidang kuasa antara Mahkamah Syariah dan Mahkamah Sivil.

Di samping itu, ABIM menerusi memorandumnya kepada Menteri di Jabatan Perdana Menteri (Hal Ehwal Agama), Senator Datuk Dr. Mohd Na’im Mokhtar menjelaskan, pada masa sama pemerkasaan Mahkamah Syariah juga perlu diteruskan.

“Wujud keperluan untuk meminda Perlembagaan Persekutuan dengan memasukkan “undang-undang jenayah” dalam Senarai III – Senarai Bersama Persekutuan & Negeri, Jadual Kesembilan, dengan menzahirkan kesalahan jenayah Syariah berada dalam bidang kuasa negeri.”

Menerusi pindaan itu, ABIM mengesyorkan Dewan Undangan Negeri (DUN) diberikan kuasa untuk menggubal, meminda serta menguatkuasakan sesuatu undang-undang jenayah dalam ruang lingkup kesalahan jenayah Syariah.

Ia berikutan dalam peruntukan undang-undang sedia ada, sememangnya terdapat beberapa kesalahan yang diletakkan di bawah kedua-dua bidang kuasa iaitu Enakmen Jenayah Syariah dan Kanun Keseksaan seperti kesalahan sumbang mahram, pelacuran, hubungan seks sesama jantina, hubungan seks luar tabii dan perbuatan tidak sopan di tempat awam.

“Justeru, menerusi langkah memasukkan ‘undang-undang jenayah’ dalam Jadual Kesembilan Senarai III – Senarai Bersama dengan batasan untuk kesalahan Syariah akan menyelesaikan kekangan yang dinyatakan dalam kes di atas.

“Langkah pengharmonian ini juga sejajar dengan kes Sukma Darmawan Sasmitaat Madja lwn Ketua Pengarah Penjara Malaysia & Satu Lagi [1999] 2 MLJ 241 yang mana Mahkamah Persekutuan memutuskan bahawa peruntukan undang-undang antara Kanun Keseksaan dan Enakmen Jenayah Syariah Negeri boleh wujud secara bersama atau ‘co-exist’.”

Bagaimanapun, menurut ABIM, seperti yang dinyatakan, batasan kesalahan yang hanya dalam ruang lingkup jenayah Syariah perlu dijelaskan agar tidak timbul sebarang polemik dan salah faham pada masa akan datang.

Seiring dengan usaha pengharmonian itu, usaha penambahbaikan urusan merangkumi pentadbiran dan pelaksanaan Undang-undang Syariah harus ditingkatkan.

Terdahulu ABIM, menerusi Presidennya, Muhammad Faisal Abdul Aziz menyerahkan memorandum Pengharmonian Bidang Kuasa Undang-Undang Syariah dan Sivil: Dukungan dan Penyelesaian kepada Mohd Na’im di Putrajaya.

Memorandum oleh ABIM itu menyusuli titah Pengerusi Majlis Kebangsaan Bagi Hal Ehwal Ugama Islam Malaysia (MKI), Sultan Sharafuddin Idris Shah pada Isnin, yang menzahirkan keprihatinan baginda tentang kompetensi DUN untuk menggubal undang-undang Islam di bawah enakmen negeri serta isu bidang kuasa Mahkamah Syariah yang masih menjadi pertikaian pihak-pihak tertentu. –Alhijrah Online


HISAP VAPE DALAM DEWAN RAKYAT, HISHAMMUDDIN MINTA MAAF

KUALA LUMPUR: Tular satu video hari ini yang memaparkan ahli Parlimen Sembrong Datuk Seri Hishammuddin Tun Hussein dipercayai menghisap vape ketika sidang Dewan Rakyat.

Hishammuddin menerusi laman Twitter rasminya memohon maaf atas tindakan tersebut.

“Maaf saya tidak sedar. Ia adalah tabiat baru.

“Saya memohon maaf kepada dewan dan berjanji tidak akan mengulanginya,” katanya.

Di laman Twitter, video tersebut telah ditonton lebih 250,000 orang dan mendapat pelbagai reaksi oleh netizen. — AlHijrah Online


WANITA ATAS JAMBATAN PUTRAJAYA TIADA NIAT BUNUH DIRI

PUTRAJAYA: Keberadaan seorang wanita di atas Jambatan Wawasan Presint 2 di sini semalam (14 April) bukan berniat untuk membunuh diri sebaliknya untuk menenangkan perasaan, kata Ketua Polis Daerah Putrajaya ACP A. Asmadi Abdul Aziz.

Beliau berkata siasatan polis mendapati wanita yang berumur 30-an itu tertekan kerana keputusan mahkamah ke atas satu tuntutan sivil tidak berpihak kepadanya dan beliau dikehendaki membayar sejumlah wang atas keputusan tersebut.

Katanya, wanita tersebut telah pergi ke jambatan berkenaan lebih kurang 11 pagi semalam dan orang awam yang melalui jambatan tersebut melihat mangsa dalam keadaan menangis dan berjaya memujuknya.

“Pihak polis mendapat makluman daripada panggilan MERS 999 dan telah membawa wanita tersebut ke Balai Polis Presint 7 untuk siasatan lanjut.

“Pihak keluarga mangsa telah dipanggil untuk membantu siasatan dan kemudian dirujuk ke Hospital Putrajaya untuk menerima rawatan lanjut,” katanya dalam satu kenyataan hari ini.

Susulan itu, beliau berkata orang awam dinasihatkan agar tidak membuat sebarang spekulasi berkaitan kejadian itu dan menghubungi pihak berwajib sekiranya mempunyai sebarang masalah serta tidak mengambil tindakan secara melulu.

Terdahulu, tular sebuah video TikTok yang menunjukkan wanita tersebut sedang menangis dan berada dalam keadaan mencurigakan di atas jambatan namun ketika ini, video tersebut telah dipadamkan.–AlHijrah Online


ABU CHIN PENG : MAT SABU TUNGGU KENYATAAN KDN

KUALA LUMPUR: Menteri Pertahanan, Mohamad Sabu menegaskan beliau menunggu kenyataan Kementerian Dalam Negeri (KDN) berkenaan kepulangan abu Chin Peng ke Malaysia yang tular semalam.

Menurutnya, selepas KDN mengeluarkan kenyataan dan hasil siasatan, barulah beliau bersedia menyatakan komennya dalam isu tersebut.

“KDN siasat, minta KDN siasat. Saya tak buat apa apa kenyataan sehingga KDN mengeluarkan hasil siasatan,” katanya ketika ditemui di lobi Parlimen hari ini.

Meskipun terus diasak dengan soalan-soalan berkaitan isu tersebut, Ahli Parlimen Kota Raja itu tetap konsisten dengan jawapannya.

“Sehingga KDN mengeluarkan hasil siasatan, saya akan komen.

“(Adakah ia akan mengguris hati perajurit negara?) Sehingga KDN mengeluarkan hasil siasatan,” katanya.

Semalam, tular laporan mendakwa abu mayat mendiang bekas pemimpin Parti Komunis Malaya (PKM), Chin Peng dibawa pulang ke Perak pada 16 September lalu selepas enam tahun kematiannya.

Penyelaras kumpulan yang menguruskan abu mayat berkenaan, Chan Kan Fook, 81, berkata, mereka membawa pulang abu mayat Chin Peng dari Thailand ke Malaysia dua bulan lalu.

Menurutnya, mereka menganjurkan majlis peringatan yang dihadiri lebih 150 orang pada hari yang sama abu mayat itu tiba di Ipoh.

Penularan berita itu mendapat respons negatif daripada warganet yang mengecam tindakan tersebut. — SINAR HARIAN


COVID-19: ANTARA PALESTIN, SYRIA DAN MALAYSIA

Kali terakhir saya masuk ke Gaza adalah pada Oktober 2014. Antara kisah yang benar-benar terpahat di ingatan adalah kunjungan ke rumah seorang doktor di Khan Younis, Gaza, Palestin.

Dari Gaza City kami bergerak ke selatan Gaza untuk ke Khan Younis. Jelas di ingataan saya, bagaimana kami melalui kawasan yang mempunyai elektrik hinggalah ke kawasan penempatan yang gelap gelita.

“Maafkan saya… kawasan kami tiada elektrik malam ini,” kata doktor itu mengajak kami naik ke rumahnya terletak di tingkat atas pangsapuri itu.

Saya masih ingat bagaimana doktor dari sebuah pertubuhan bukan kerajaan (NGO) itu, mengangkat bateri kereta yang diletakkan di penjuru rumah, lalu digunakan sebagai bekalan kuasa elektrik di rumahnya.

Malam itu saya bersama seorang lagi sukarelawan Malaysia dijamu makan malam yang dimasak isterinya dalam lampu mentol yang kadang-kadang berkedip-kedip kerana elektrik tidak stabil.

Jujurnya, di waktu itu saya menangis di dalam hati… Bayangkan, ini rumah seorang doktor, bagaimana pula keadaannya rakyat marhaen di bawah sana.

Itulah hakikatnya di wilayah yang dikepung rejim zionis Israel itu. Gaza sejak dari 2007 hanya mempunyai bekalan elektrik terhad antara empat hingga enam jam sehari. Difahamkan situasi sama masih berterusan di wilayah konflik itu.

Dalam kebimbangan kita di Malaysia dengan wabak COVID-19, sering saya terbayang bagaimana keadaan saudara-saudara kita di Gaza yang dikepung dan wilayah Tebing Barat yang dijajah rejim zionis laknatullah.

Khamis lalu, rejim Israel menyita khemah-khemah yang akan diguna warga Palestin untuk membina klinik dan penempatan kecemasan bagi COVID-19 di sebuah perkampungan di utara Lembah Jordan.

Namun berapa ramai yang sedar akan insiden menyedihkan ini, ketika ada dalam kalangan kita yang terlalu sibuk menulis, menyebarkan berita palsu tentang wabak COVID-19.

Catatan ini bukan berniat untuk menyalahkan mana-mana pihak. Kita faham semua dalam keadaan tertekan, terutama dari segi mental, selepas genap 14 hari berada di rumah kerana mematuhi Perintah Kawalan Pergerakan (PKP) yang terpaksa dilaksanakan kerajaan bagi membendung wabak ini.

Apa yang penulis cuba sampaikan ialah kebimbangan kita memang berasas. Pun begitu keadaan kita adalah jauh lebih beruntung jika dibandingkan dengan nasib saudara-saudara kita di bumi Syam, termasuk di Palestin dan Syria.

Setakat Ahad lalu, Palestin mencatatkan 104 kes jangkitan COVID-19, termasuk sembilan kes di wilayah Gaza yang dikepung.

Sama ada di Gaza
mahupun di Tebing Barat, nasib warga Palestin berada dalam kritikal kerana
mereka di bawah penjajahan rejim zionis yang tidak berhati perut.

Lebih-lebih lagi di Gaza yang dikepung apabila ia terpaksa bergantung kepada bantuan Pertubuhan Kesihatan Sedunia (WHO) untuk membina pusat kuarantin (sekolah yang ditukarkan menjadi pusat kuarantin) di sempadan Rafah antara Mesir dan Gaza.

Gaza sejak dari dulu mempunyai infrastruktur kesihatan dan bekalan perubatan terhad dan sebarang pergerakan keluar dan masuk dikawal di sempadan dikawal Mesir dan rejim zionis Israel.

Keadaan diburukkan lagi dengan bekalan elektrik yang tidak stabil dan kepadatan dua juta penduduk Palestin yang mendiami wilayah Gaza yang ukurannya hanyalah sebesar satu per dua dari negeri Perlis.

Bayangkan, bagaimana dalam keadaan serba kurang dengan kepadatan penduduk yang tinggi dalam wilayah sekangkang kera itu akan berdepan dengan penularan wabak COVID-19 tanpa pertolongan kita semua?

Kita dibesarkan dengan ajaran bahawa umat Islam itu bersaudara. Ibarat dicuit peha kiri, peha kanan akan terasa.

Tanpa mengenepikan kebimbangan kita di sini, saya terbayang bagaimana jika wabak ini menular di khemah-khemah padat pelarian di Palestin, Syria, Yaman, kem pelarian Rohingya di Bangladesh dan wilayah umat Islam yang bergolak lain.

Allahu, kami hanya mampu menadah tangan kepada-MU untuk dijauhkan wabak ini dari saudara-saudara kami di sana.

Tengah hari tadi
saya menerima beberapa keping gambar dari saudara Palestin yang berada di Malaysia.

Gambar itu menunjukkan seorang anak muda memakai facemask dengan kufiah Palestin mengagihkan makanan kepada anggota polis di beberapa chekpoint di sekitar Jalan Ampang, termasuk berdekatan Kedutaan China.

“Itu anak saya, Mohammed. Kami hanya mahu menyatakan terima kasih kepada anggota polis yang bertugas di waktu-waktu sukar ini,” kata Duta Besar Palestin ke Malaysia, Walid Abu Ali kepada AlHijrah Online hari ini.

Duta Palestin itu memberitahu, kurma majul dan kuih muih Palestin yang dimasak isterinya itu, bukan sumbangan besar tetapi sekadar penghargaan kepada anggota barisan hadapan yang bertugas.

“Kami warga Palestin sudah biasa dengan sekatan di bawah penjajahan Israel. Tetapi apa yang membezakan adalah sekatan pihak polis di sini bukannya untuk melakukan penindasan seperti dilakukan ke atas kami warga Palestin.

“Sekatan jalan raya ini dilakukan untuk memastikan kita semua sihat dan selamat dalam mengekang wabak ini. Ia untuk menjaga kita,” kata Walid.

Jujurnya, saya amat tersentuh dengan “gesture” kecil warga Palestin ini yang membuktikan betapa kebaikan harus dilakukan pada kadar dan waktunya tanpa sebarang sebab.

Pertolongan
seharusnya diberikan bukan kerana sokongan atau undi, pertolongan harus diberi ketika
ia diperlukan tanpa mengira kedudukan, agama, bangsa dan warna kulit seseorang
individu.

Hal ini juga turut diterjemahkan dalam inisiatif MusaadahCOVID19 yang digerakkan agensi-agensi agama di negara ini untuk membantu golongan asnaf dan kelompok yang terjejas akibat COVID-19.

Tabung MusaadahCOVID19 bukan hanya untuk orang Islam, kata Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri.

Penulis percaya dalam mana-mana situasi pun, mencari kesalahan adalah mudah tetapi yang lebih penting bagaimana kita sama-sama membetulkan kesilapan itu dengan menegur tanpa prejudis partisan.

Menurut biar
berakal, menegur biar pintar.

Berbalik kepada
nasib saudara kita di Syam, termasuk di Palestin dan Syria, hakikatnya mereka
amat memerlukan kita ketika ini.

Adalah mustahil
untuk kita ke wilayah konflik itu dalam situasi sukar COVID-19, namun banyak
jalan untuk membantu.

Ada banyak pertubuhan bukan kerajaan (NGO) termasuk Viva Palestina, Aman Palestin, Mercy Malaysia, IMARET, Malaysian Relief Agency (MRA), Muslim Volunteer Malaysia, Syria Care, Cinta Syria Malaysia, Cinta Gaza Malaysia, MAPIM, Muslim Care dan Global Peace Mission yang sedang berusaha untuk membantu saudara-saudara kita di sana. (Boleh layari Facebook NGO-NGO di atas untuk membantu)

Hakikatnya, mungkin
kita semua terlupa akan nasib saudara kita di wilayah yang bergolak ini dari
Palestin hingga ke Syria, tetapi mereka tidak sesekali melupakan kita, saudara
seakidah mereka.

Barangkali, rakaman doa dari Syam (pelarian Syria di Idlib mendoakan rakyat Malaysia dijauhi COVID-19 dari khemah daif) ini membuktikan segala-galanya. – AlHijrah Online

Penulis adalah Editor Berita & Penerbit AlHijrah Media Corporation.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


12 ISLAM AMERIKA, TERMASUK DATUK BANDAR YANG DISENARAI DALAM PEMANTAUAN FBI SAMAN JABATAN KEHAKIMAN

WASHINGTON: Sekumpulan 12 orang Islam Amerika, termasuk Datuk Bandar New Jersey, menyaman Jabatan Kehakiman pada Isnin bagi mengeluarkan nama mereka daripada senarai pemantauan rahsia FBI, yang mereka sifatkan sebagai “daftar Islam de facto.”

Saman itu, yang difailkan di Mahkamah Daerah AS di Massachusetts, menyebut bahawa dengan meletakkan individu itu dalam Pangkalan data Saringan Pengganas, kerajaan persekutuan telah “menghukum” plaintif kepada “kewarganegaraan kelas kedua seumur hidup.”

Plaintif mendakwa telah mengalami kemudaratan, termasuk penghinaan awam, pengawasan, gangguan dalam perjalanan, penafian pekerjaan, dan “diasingkan secara berkesan dari Amerika Syarikat” dan menambah senarai itu sendiri merupakan “daftar Islam de facto” dengan lebih 98 peratus daripada individu dalam senarai itu terdiri daripada orang Islam,” lapor Agensi Anadolu.

Menurut saman itu, walaupun selepas seseorang individu dikeluarkan daripada senarai berkenaan, mereka mengalami kesan yang memudaratkan seumur hidup.

Ia menamakan Peguam Negara Merrick Garland, Pengarah FBI Christopher Wray, Pengarah Perkhidmatan Rahsia AS Kimberly Cheatle, Penolong Peguam Negara bagi Bahagian Keselamatan Negara Matthew Olsen, Pengarah Perisikan Kebangsaan Avril Haines, dan lain-lain sebagai defendan bersama.

Plaintif termasuk Datuk Bandar Prospect Park New Jersey Mohamed Khairullah, yang tidak dijemput dalam sambutan Aidilfitri Rumah Putih pada saat-saat akhir pada Mei, Michael Migliore, seorang Islam Amerika yang tinggal di Arab Saudi, Nidal El-Takach, seorang penduduk Michigan dan sembilan yang lain.


POLIS TAHAN TIGA INDIVIDU TERLIBAT SINDIKET PENJUALAN VAKSIN COVID-19

KUALA LUMPUR: Polis Diraja Malaysia (PDRM) menahan tiga individu yang disyaki terlibat dengan sindiket penjualan vaksin COVID-19.

Menurut Ketua Polis Kuala Lumpur, Datuk Azmi Abu Kassim, penahanan dua wanita dan seorang lelaki berusia antara 23 hingga 50 tahun itu dilakukan selepas sepasukan anggota Bahagian Siasatan Jenayah Komersil Ibu Pejabat Daerah (IPD) Putrajaya dan Bahagian Risikan Jabatan Siasatan Jenayah Komersil Kuala Lumpur melakukan serbuan.

Hasil serbuan yang dilakukan, polis berjaya merampas enam buah telefon bimbit serta beberapa dokumen yang berkait dengan sindiket tersebut.

“Hasil siasatan mendapati orang awam telah dihubungi suspek secara rawak dan menawarkan RM420 bagi dua dos suntikan vaksin.

“Bayaran akan dibuat selepas suntikan diberikan kepada pelanggan,” katanya.

Tambahnya sindiket itu dikesan hasil laporan seorang wanita yang bertugas sebagai Pegawai Penyelidik Jawatankuasa Petugas Khas Imunisasi COVID-19 (CITF) yang mendapat maklumat mengenai aktiviti penjualan haram itu.

Sementara itu, Azmi memaklumkan Ketua Sekretariat CITF Persekutuan telah mengesahkan bahawa Jawatankuasa Jaminan Akses Bekalan Vaksin COVID-19 (JKJAV) tidak memberikan kelulusan kepada mana-mana pihak untuk menjual vaksin COVID-19.

Azmi berkata, perintah reman turut dikenakan ke atas suspek di bawah Seksyen 117 KPJ yang bermula hari ini sehingga 26 Jun.

Kes disiasat di bawah Seksyen 420/511 Kanun Keseksaan (Cubaan Tipu).

Tambah Azmi, orang ramai dinasihatkan supaya tidak menerima tawaran dari mana-mana pihak yang menjual vaksin.

“Orang ramai yang mempunyai maklumat tentang aktiviti penjualan vaksin boleh hubungi Hotline Polis Kuala Lumpur (03-21159999) atau Sekretariat CITF (Kementerian Sains, Teknologi dan Inovatif) di talian 03-88934303/4304,” katanya.

–AlHijrah Online


LELAKI MAUT DITEMBAK SELEPAS SERANG ANGGOTA POLIS

MACHANG: Seorang lelaki berusia 33 tahun maut ditembak selepas disyaki menyerang anggota polis dengan menggunakan senjata tajam di Kampung Joh, Labok, di sini, awal pagi tadi.

Timbalan Ketua Polis Kelantan DCP Mohd Ali Tamby berkata dalam kejadian kira-kira 4.30 pagi, anggota bertugas berkereta peronda dari Ibu Pejabat Polis Daerah (IPD) Machang menerima aduan orang awam terdapat sebuah kereta jenis Toyota Vios berwarna putih dalam keadaan mencurigakan di kawasan Kampung Joh, Labok, di sini.

“Kenderaan peronda polis telah bergerak ke lokasi berkenaan dan terserempak dengan kereta yang dinaiki oleh dua orang lelaki.

“Menyedari kehadiran polis, kereta tersebut memecut melarikan diri dan dikejar oleh kereta peronda polis melalui jalan Machang ke arah Kota Bharu sambil pihak polis memberikan arahan dengan pembesar suara untuk suspek berhenti,” katanya dalam satu kenyataan hari ini.

Mengulas lanjut, Mohd Ali berkata semasa kejadian itu turut berlaku beberapa kali pelanggaran antara kereta suspek dengan kenderaan peronda polis hingga menyebabkan kereta suspek terbabas ke kanan jalan di kawasan Kampong Labok.

“Semasa anggota kereta peronda turun untuk membuat pemeriksaan, pemandu kereta (suspek) telah keluar menyerang anggota polis sambil memegang senjata tajam dan pada masa sama anggota berkenaan telah memberikan amaran sebelum terpaksa bertindak melepaskan beberapa das tembakan ke arah kaki suspek untuk mempertahankan diri, namun suspek bertindak meluru masuk ke bahagian pemandu kenderaan peronda polis serta melarikan kenderaan peronda polis ke arah Kota Bharu.

“Bagaimanapun, kenderaan peronda polis yang dilarikan telah dijumpai berhenti di tepi jalan dengan jarak lebih kurang empat kilometer dari lokasi kejadian di kawasan Pulai Chondong sebelum mendapati suspek meninggal dunia di kerusi pemandu dalam kereta peronda dan mayat suspek dihantar ke Hospital Machang untuk bedah siasat,” katanya.

Beliau berkata seorang rakan suspek iaitu lelaki berumur 43 berjaya ditahan di tempat kejadian manakala suspek yang mati itu berasal dari Pengkalan Chepa dan mempunyai beberapa rekod jenayah.

Katanya, siasatan lanjut mendapati sebelum kejadian suspek disyaki terlibat dalam kegiatan mencuri lembu di Kawasan Kampong Joh, Labok, di sini, ekoran terdapat seekor lembu yang baru disembelih di lokasi berkenaan.

“Pemeriksaan ke atas kenderaan suspek, menjumpai peralatan mencuri lembu seperti beberapa utas tali, picagari yang mengandungi cecair dipercayai ubat pelali, sebilah parang, pisau, pengasah dan dokumen pengenalan diri milik seorang lelaki beralamat di Sungai Besar, Selangor turut dirampas.

“Kes disiasat di bawah Seksyen 307, 379, 379A, 186 Kanun Keseksaan dan 42(1) APJ (Akta Pengangkutan Jalan),” katanya.–AlHijrah Online


KANAK-KANAK LEMAS SEMASA MANDI KOLAM

LABUAN: Seorang kanak-kanak lelaki berusia enam tahun yang sedang bercuti bersama keluarganya ditemukan lemas di dalam kolam renang sebuah vila di sini hari ini.

Ketua Polis Labuan Supt Ahmad Jawila berkata kejadian itu disedari sekumpulan kanak-kanak yang ternampak mangsa dalam keadaan tidak sedar diri di dalam air.

“Kami menerima laporan pada pukul 8.05 pagi mengenai insiden berkenaan dan berdasarkan laporan diterima mangsa sedang berenang di dalam kolam itu bersama kanak-kanak lain dengan ibunya memantau dari sebelah kolam itu berhadapan vila.

“Bila ibunya mengarahkan kumpulan kanak-kanak berkenaan supaya pulang ke vila (selepas berada di dalam kolam renang itu kira-kira 15 minit), dia mendapatinya anaknya tiada bersama-sama kanak-kanak lain dan kemudian terdengar jeritan daripada kanak-kanak berkenaan mengenai penemuan anak wanita tersebut,” katanya  dalam satu kenyataan hari ini.

Ahmad berkata mereka menarik keluar mangsa daripada kolam itu dan memberikan bantuan resusitasi kardiopulmonari (CPR) tetapi tidak berjaya menyelamatkannya.

“Daripada pemerhatian awal dan pemeriksaan di lokasi, kami tidak mendapati sebarang unsur-unsur jenayah atau perbuatan khianat dan mayat telah dihantar ke Hospital Labuan untuk pemeriksaan selanjutnya,” kata beliau.

Ahmad mengingatkan orang ramai supaya lebih berhati-hati dan memantau rapi aktiviti anak-anak mereka semasa cuti sekolah dan musim perayaan.–AlHijrah Online


WAKTU SUBUH DI PULAU PINANG DITAMBAH LAPAN MINIT MULAI ESOK

GEORGE TOWN: Waktu solat subuh di Pulau Pinang ditambah lapan minit daripada waktu solat sedia ada berkuat kuasa esok, 8 Feb, kata Mufti Pulau Pinang Datuk Seri Dr Wan Salim Wan Mohd Noor.

Beliau berkata mesyuarat Jawatankuasa Fatwa Negeri Pulau Pinang yang bersidang pada Rabu dan semalam telah bersetuju mengenai penetapan permulaan waktu subuh adalah menggunakan nilai altitud matahari 18 darjah di bawah ufuk seperti yang dipersetujui oleh Majlis Raja-raja.

“Perubahan ini hanya melibatkan waktu solat subuh manakala waktu solat-solat lain adalah kekal sebagaimana yang tercatat pada jadual waktu solat Pulau Pinang terbitan Jabatan Mufti Pulau Pinang.

“Jadual waktu subuh terkini boleh dirujuk dan dimuat naik di laman rasmi Jabatan Mufti Pulau Pinang atau portal e-Solat Jabatan Kemajuan Islam Malaysia (JAKIM) mulai hari ini,” katanya dalam kenyataan, di sini hari ini.

Menurut portal itu, waktu subuh di seluruh Pulau Pinang hari ini adalah pukul 6.17 pagi.

Wan Salim berkata Jawatankuasa Fatwa Negeri Pulau Pinang juga telah memutuskan bahawa pelaksanaan solat subuh berdasarkan waktu terdahulu adalah sah dan tidak perlu diqada atau ganti.

Rakyat negeri Pulau Pinang boleh merujuk kepada laman web atau laman Facebook rasmi Jabatan Mufti Negeri Pulau Pinang bagi mendapatkan waktu solat subuh terkini dan maklumat lanjut mengenai perubahan itu, katanya. — BERNAMA


PENIPUAN PENUTUP HIDUNG DAN MULUT: POLIS AKAN AMBIL TINDAKAN TEGAS

PUTRAJAYA: Polis Diraja Malaysia (PDRM) akan mengambil tindakan tegas terhadap pihak tidak bertanggungjawab yang mengambil kesempatan melakukan penipuan penjualan penutup hidung dan mulut semasa penularan COVID-19 pada masa ini.

Menteri Kanan (Kluster Keselamatan) Datuk Seri Ismail Sabri Yaakob berkata modus operandi penipuan tersebut dilakukan melalui media sosial dan juga secara bersemuka.

Beliau berkata kerugian akibat penipuan tersebut dianggarkan mencecah RM4.2 juta, dan beliau meminta orang ramai yang ingin membuat pembelian supaya lebih berwaspada.

“Pembeli juga boleh membuat semakan akaun bank penjual dahulu sebelum membuat pembayaran menerusi portal ‘Semakmule’ Jabatan Siasatan Jenayah Komersial,” katanya pada sidang media harian perkembangan PKP di sini, hari ini.

Mengenai sanitasi awam, Ismail Sabri yang juga Menteri Pertahanan berkata Kementerian Perumahan dan Kerajaan Tempatan (KPKT) menerima banyak permohonan daripada syarikat swasta yang ingin melaksanakannya sebagai inisiatif tanggungjawab sosial korporat masing-masing.

“Kerajaan mengalu-alukan inisiatif ini, namun mereka perlu mengikut peraturan dan nasihat yang ditetapkan oleh Kementerian Kesihatan dan dipantau oleh Jabatan Bomba dan Penyelamat Malaysia,” katanya.

Beliau berkata sejak 30 Mac, sebanyak 2,790 operasi sanitasi awam dilaksanakan KPKT di 105 zon termasuk 40 zon merah.

Dalam pada itu, Ismail Sabri berkata warganegara asing yang mempunyai dokumen perjalanan sah atau permit dan ditahan kerana ingkar PKP, akan diambil tindakan sama seperti warganegara Malaysia iaitu ditahan, direman dan dihadapkan ke mahkamah.

“Bagi warga asing yang tiada dokumen perjalanan pula, mereka akan ditahan dan seterusnya dihantar ke depoh Jabatan Imigresen untuk tindakan selanjutnya,” kata beliau.

Ismail Sabri berkata sejak 18 Mac sehingga semalam, seramai 15,924 individu ditahan kerana melanggar PKP. — BERNAMA


Pembuangan sisa kimia dikesan di Sungai Klang

SHAH ALAM, 15 Mac – Pembuangan
sisa-sisa disyaki bahan kimia oleh pihak tidak bertanggungjawab dikesan berlaku
di Sungai Klang hari ini.

Laporan Bernama yang dipetik
Sinar Harian menyebutkan Pengarah Lembaga Urus Air Selangor (LUAS) Datuk Hashim
Osman berkata pihaknya menerima maklumat berhubung kejadian itu kira-kira pukul
6 petang tadi.

“Pihak kami telah ke lokasi
kejadian untuk mengenal pasti bahan kimia tersebut, dan mengambil tindakan
pencegahan pencemaran.

“Setakat ini maklumat yang kami
peroleh bahan kimia itu dipercayai dibuang ke dalam longkang dan mula mengalir
ke dalam Sungai Klang,” katanya ketika dihubungi.

Hashim berkata siasatan juga
sedang dijalankan berhubung keluasan kawasan pencemaran dan akan memaklumkan
perkembangan terkini apabila memperoleh maklumat lengkap.

Terdahulu, LUAS memuat naik
maklumat dan gambar mengenai pembuangan sisa disyaki bahan kimia tersebut di
laman sosial Facebook miliknya petang tadi.


PELEKAT TULISAN CINA: TINDAKAN TEGAS TERHADAP PIHAK CUBA EKSPLOITASIKAN ISU BAHASA

BUKIT MERAH: Kerajaan akan mengambil tindakan tegas terhadap mana-mana pihak yang didapati sengaja mengeksploitasikan isu bahasa untuk mencetuskan ketegangan kaum.

Menteri Dalam Negeri, Datuk Seri Hamzah Zainuddin berkata, pihaknya tidak akan teragak-agak mengambil tindakan terhadap pihak yang mencetuskan provokasi dan melanggar perundangan negara bagi tujuan itu.

Tegas Hamzah, dalam kehidupan masyarakat Malaysia yang berbilang kaum, ideologi politik tidak seharusnya menjadi senjata untuk mencetuskan sentimen perkauman.

“Janganlah disebabkan ada ideologi satu dua parti yang hanya ada kepentingan idealogi masing-masing menyebabkan kita berpecah.

“Dia nak ada kan ideologi dia tu semata-mata kerana nak menyakinkan beberapa kumpulan sahaja, bahawa dia berani, dia merupakan kumpulan yang boleh memperjuangkan nasib minoriti,” katanya.

Ujar Hamzah, isu bahasa tidak sepatutnya timbul kerana sudah termaktub dalam perlembagaan negara yang sudah 63 tahun merdeka.

Beliau berkata demikian kepada media selepas merasmikan Mesyuarat Pemilihan Bahagian Bersatu Larut di Bukit Merah Lake Town Resort hari ini.

Hamzah mengulas tindakan Pemuda Sosialis DAP (DAPSY) Sarawak yang menampal pelekat dalam tulisan Cina di beberapa buah papan tanda jalan di sekitar Bandar Raya Kuching, Khamis lalu.

DAPSY memberikan alasan nama jalan di bandar raya itu perlu diterjemahkan untuk keperluan pelancong dari China. — AlHijrah Online


KEDUTAAN PALESTIN PERJELAS STATUS KLINIK AL-RIMAL DI GAZA

KUALA LUMPUR: Kedutaan Palestin di Kuala Lumpur pada Selasa menjelaskan bahawa usaha untuk membina semula klinik Al-Rimal di Gaza masih berjalan menggunakan hasil sumbangan AS$1 juta oleh kerajaan Malaysia tahun lepas.

Dana itu telah didepositkan dengan Kementerian Kewangan Palestin.

Duta Besar Palestin ke Malaysia Walid Abu Ali berkata demikian bagi menjelaskan laporan berita bahawa Majlis Perundingan Pertubuhan Islam Malaysia (Mapim) yang meminta Pihak Berkuasa Palestin membuat penjelasan mengenai kegagalan projek pembinaan semula kemudahan kesihatan di Gaza yang musnah dalam serangan Israel pada Mei 2021.

Presiden Mapim Mohd Azmi Abdul Hamid menyuarakan rasa terkejutnya mendengar berita bahawa pihak berkuasa Gaza tidak menerima bantuan daripada Malaysia untuk projek membina semula kemudahan kesihatan di sana yang musnah akibat serangan Israel.

Pada 14 Okt 2021, Menteri Luar Malaysia Datuk Seri Saifuddin Abdullah dan Walid menandatangani pertukaran nota sumbangan kerajaan Malaysia sebanyak RM5 juta untuk pembinaan semula Klinik Al-Rimal di Gaza yang turut dilengkapi makmal ujian COVID-19.

Walid berkata pada 22 Nov 2021, kedutaan itu telah memaklumkan kepada Wisma Putra bahawa Kementerian Kewangan Palestin di Ramallah telah memperakui penerimaan AS$1,189,343.48 daripada kerajaan Malaysia sebagai sumbangan untuk pembinaan semula klinik di Gaza itu.

Namun pembinaan semula klinik itu tidak dapat dilakukan dengan segera kerana banyak halangan perlu diatasi terutama bagi mendapatkan pelepasan daripada pihak Israel kerana ia terletak di wilayah yang diduduki negara Yahudi itu.

“Anda perlu mendapatkan pelepasan Israel walaupun anda hendak membawa masuk satu kilogram simen. Pelepasan daripada Israel juga diperlukan untuk membawa masuk pekerja binaan dari luar dan lain-lain,” katanya kepada Bernama di pejabatnya.

Walid memberi jaminan kepada rakyat Malaysia bahawa klinik Al-Rimal akan dibina semula di bawah pengawasan jawatankuasa khas yang ditubuhkan, yang diwakili Kementerian Kesihatan negara, Kementerian Kerja Raya, Kementerian Luar Negeri dan ekspatriat di bawah pejabat perdana menteri.

Walid turut menunjukkan kepada Bernama salinan dokumen pemindahan dana dan surat akuan terima daripada Wisma Putra mengenai penjelasan pihak Palestin.

Diplomat itu kecewa dengan dakwaan tidak bertanggungjawab Mapim dan berkata presidennya atau media sepatutnya menghubungi kedutaan, malah Wisma Putra untuk mendapatkan penjelasan terlebih dahulu.

“Tiada rakyat Palestin yang mempersoalkan sokongan dan solidariti Malaysia yang tidak berbelah bahagi untuk Palestin, di semua peringkat sama ada politik, kerajaan, kewangan, ekonomi atau pendidikan. Individu atau kumpulan yang mencetuskan salah faham daripada segi hubungan dua hala bertujuan untuk memusnahkan hubungan baik antara kedua-dua negara. Kedutaan mahu mereka menghentikan perbuatan itu.” katanya. –AlHijrah Online


LELAKI DISYAKI BUNUH ISTERI, BAYI DIREMAN SEMINGGU

JOHOR BAHRU: Seorang lelaki yang disyaki membunuh isteri dan bayinya yang baru berumur tiga bulan di sebuah rumah di Kampung Bakar Batu di sini direman tujuh hari bermula hari ini.

Tempoh reman hingga 11 Julai terhadap pencuci kapal berumur 24 tahun itu dikeluarkan Penolong Pendaftar Nur Izzaty Muhammad Zahari di Mahkamah Majistret di sini hari ini.

Perintah reman terhadap lelaki itu dikeluarkan bagi membolehkan kes tersebut disiasat mengikut Seksyen 302 Kanun Keseksaan.

Semalam, polis menahan lelaki terbabit di kawasan Permas Jaya di sini, beberapa jam selepas mayat dua beranak itu ditemukan di hadapan rumah mereka di Kampung Bakar Batu.

Ketua Polis Daerah Johor Bahru Selatan ACP Raub Selamat dilapor sebagai berkata lelaki berkenaan ditahan ketika menunggang motosikal dalam keadaan berbogel pada 2.45 petang, dan polis turut merampas sebilah pisau pemotong daging daripada lelaki itu.–AlHijrah Online


SEMUA TABIKA, TASKA KEMAS PERLU TANGGUH AKTIVITI LUAR BILIK DARJAH JIKA CUACA TERLALU PANAS

KUALA LUMPUR: Semua Taman Bimbingan Kanak-Kanak (Tabika) dan Taman Asuhan Kanak-Kanak (Taska) Jabatan Kemajuan Masyarakat (KEMAS) perlu menangguhkan semua aktiviti luar bilik darjah sekiranya cuaca terlalu panas.

KEMAS dalam kenyataan hari ini memaklumkan selain itu kesemua tadika dan taska juga memantau aktiviti yang boleh mendedahkan kanak-kanak kepada keadaan cuaca panas bagi memastikan kesihatan mereka tidak terjejas, selain mengehadkan aktiviti fizikal lasak semasa cuaca panas kerana ia boleh meningkatkan risiko penyakit akibat cuaca panas.

Selain itu, tadika dan taska juga perlu memastikan bekalan air bersih mencukupi dan menggalakkan kanak-kanak membawa air minuman sendiri serta menggalakkan kanak-kanak mengambil air minuman dalam kuantiti yang sesuai bagi mengawal suhu badan.

“Semua tabika dan taska KEMAS dinasihatkan agar sentiasa mengikuti garis panduan aktiviti fizikal, Kementerian Kesihatan (KKM) serta perlu peka dengan perkembangan semasa melalui media mengenai fenomena berjerebu di kawasan atau daerah masing-masing.

“Maklumat terkini status cuaca panas juga boleh didapati di laman sesawang Jabatan Meteorologi Malaysia (MetMalaysia)  dan langkah-langkah pencegahan bagi mengurangkan kesan kesihatan akibat cuaca panas di laman sesawang KKM,” menurut kenyataan itu.–AlHijrah Online


SPEAKER DUN SELANGOR TEGUR RAMAI ADUN LEWAT KE PERSIDANGAN

SHAH ALAM: Speaker Dewan Undangan Negeri (DUN) Selangor Ng Suee Lim terkilan dengan tindakan beberapa Ahli Dewan Undangan Negeri (ADUN) yang hadir lewat ke Persidangan DUN khususnya pada sesi pagi.

Ng berkata tindakan berkenaan seharusnya tidak berlaku dan menyebabkan banyak pertanyaan ketika sesi pertanyaan mulut tidak dapat dijawab ekoran kelewatan ADUN tiba ke persidangan berkenaan.

“Satu atau dua orang itu (lewat tiba ke DUN) mungkin perkara biasa tetapi kali ini ramai yang datang lewat. Pukul 10.30 ke 11 pagi baru ada yang sampai (DUN bermula 10 pagi). Banyak soalan (membincangkan hal rakyat) perlu lompat (tidak terjawab). Ini tidak seharusnya berlaku dan perlu dielakkan.

“Wartawan pun boleh datang awal, ADUN yang dipilih, menggalas tanggungjawab lebih besar untuk menyuarakan suara rakyat sepatutnya lebih menepati masa. Saya akan berikan nasihat kepada mereka dari semasa ke semasa,” katanya kepada pemberita di Bangunan Annex, DUN Selangor hari ini.

Dalam pada itu, Ng berkata persidangan yang berlangsung sembilan hari itu meluluskan lima Rang Undang-Undang (RUU) iaitu RUU Tubuh Kerajaan Negeri (Pindaan) 2022 bagi membolehkan Enakmen Anti Lompat Parti dilaksanakan di negeri itu.

Beliau berkata RUU Enakmen Perbekalan 2023 atau Belanjawan 2023 berjumlah RM2.45 bilion juga telah diluluskan Jumaat lepas dengan sebulat suara setelah dibentangkan pada 25 Nov dan dibahas selama tiga hari bermula 28 Nov.

Turut diluluskan, RUU Enakmen Lembaga Urus Air Selangor (Pindaan) 2022, RUU Enakmen Anggota Pentadbiran dan Ahli Dewan Negeri (Saraan) (Pindaan) 2022 dan RUU Enakmen Peruntukan Diraja (Pindaan) 2022.

Ng berkata turut diluluskan adalah Usul Dasar Modal Insan Selangor dan enam Penyata Jawatankuasa Peraturan-Peraturan Tetap DUN Selangor antaranya pembasmian kemiskinan, pemasangan lampu jalan solar dan akses pendidikan awal kanak-kanak.

Persidangan DUN Selangor ditangguhkan ke suatu tarikh yang dimaklumkan kelak.–AlHijrah Online


KEMALANGAN PUTRAJAYA: PEMANDU LORI MAKLUM ‘TAK SEMPAT’

PUTRAJAYA: Pemandu lori yang terlibat dalam kemalangan maut di Putrajaya awal pagi tadi memaklumkan kepada polis insiden berlaku akibat ‘tidak sempat’.

Ketua Polis Daerah Putrajaya ACP A.Asmadi Abdul Aziz berkata setakat ini pihak polis masih menyiasat punca lori tersebut gagal memberhentikan kenderaan.

“Kita tidak tahu lagi mungkin dia terleka main telefon bimbit dan kalau kita tengok lori nampak baru tak pasti ada permasalahan apa tapi kita akan siasat untuk mendapatkan maklumat apa sebenarnya yang berlaku.

“Tadi bila kita cuba dapatkan maklumat apa yang berlaku jawapan yang diberikan (pemandu lori) dia tak sempat. Jadi kita tidak tahu lagi apa yang dimaksudkan dengan tidak sempat,” katanya dalam sidang media di lokasi nahas hari ini.

Katanya polis juga mengesyaki kenderaan itu bergerak laju ketika menuruni kawasan bukit di lokasi kejadian.

Polis akan melakukan ujian air kencing kepada pemandu tersebut selain permohonan tahanan reman akan dibuat hari ini.

A.Asmadi memaklumkan semakan terhadap pemandu berkenaan mendapati tiada rekod kesalahan trafik.

Dalam kejadian pagi tadi dua lelaki maut dalam kemalangan melibatkan pelanggaran sebuah lori dengan beberapa kenderaan termasuk motosikal anggota polis trafik di KM5.7 Jalan Persiaran Utara, Putajaya.

Ketika kejadian polis sedang memberhentikan kenderaan bagi memberi laluan anggota polis pengiring yang sedang melakukan latihan mengiringi perlumbaan basikal Le Tour de Langkawi (LTdL).

Berdasarkan rakaman kamera litar tertutup (CCTV), lori terbabit yang datang dari arah belakang telah mengubah laluan dari laluan tengah ke laluan kiri dan merempuh 11 kenderaan di hadapan iaitu empat motosikal, enam kereta dan sebuah lori.

Dua penunggang motosikal yang maut masing-masing berusia 25 dan 39 tahun manakala beberapa lagi mangsa kemalangan cedera.

Kes disiasat mengikut Seksyen 41 (1) Akta Pengangkutan Jalan (APJ) 1987. — AlHijrah Online


PENGGUNAAN PLASTIK SEKALI GUNA AKAN DIHAPUS SECARA BERPERINGKAT – NIK NAZMI

KUALA LUMPUR: Kerajaan sedang berusaha untuk menghapuskan penggunaan plastik sekali guna yang tidak terbiodegradasi secara berperingkat dengan mempromosi alternatif dan bahan mampan dalam pengeluaran plastik selaras Pelan Hala Tuju Kelestarian Plastik Malaysia 2021-2030.

Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata pihaknya juga sedang mencari jalan untuk menggalakkan usahawan sektor tidak formal seperti pengusaha warung dan gerai kecil yang memainkan peranan besar dalam komuniti agar menggantikan plastik sekali guna dengan yang boleh terbiodegradasi.

“Kita perlu memastikan bahawa plastik yang digunakan benar-benar boleh terbiodegradasi kerana pada masa ini, kebanyakannya masih perlu dibawa ke kilang atau loji dan dibiodegrad dalam persekitaran yang terkawal,” katanya kepada pemberita selepas menghadiri majlis membina rangkaian di sini semalam.

Majlis itu anjuran Polymateria sempena Persidangan dan Pameran Teknologi Hijau dan Produk Eko Antarabangsa Malaysia (IGEM) 2023.

Beliau berkata SIRIM juga telah mengeluarkan Label Eko bagi memastikan produk dalam pasaran adalah palsu dan mengelirukan pengguna.

“Pada masa sama, kami menggalakkan seramai mungkin pemain industri beralih kepada penggunaan plastik terbiodegradasi,” katanya.

Label Eko SIRIM adalah Program Pelabelan Eko Kebangsaan Malaysia yang memberikan kelebihan daya saing berbanding produk serupa dalam pasaran yang mengutamakan alam sekitar.

Nik Nazmi berkata walaupun kos plastik konvensional adalah 10 peratus lebih rendah berbanding plastik terbiodegradasi, peningkatan dalam penggunaan plastik terbiodegradasi adalah positif.

Ditanya sama ada lebih banyak inisiatif akan diumum dalam Belanjawan 2024, beliau berkata dasar semasa adalah mencukupi dan tiada perkara baharu yang dijangka diumum dalam masa terdekat.

“Saya rasa jika kita mengikuti pelan hala tuju serta Dasar dan Pelan Tindakan Sisa Marin Kebangsaan 2021-2030, kita akan dapat mencapai banyak perkara.

“Antara usaha yang dijalankan ialah menjalin kerjasama dengan The Ocean Cleanup untuk melaksanakan teknologi pemintas yang akan membantu meningkatkan kutipan untuk kitar semula dan mengelak daripada sisa plastik bocor ke lautan,” katanya.

Nik Nazmi juga berkata dari segi melibatkan pihak berkuasa tempatan di seluruh negeri dalam inisiatif hijaunya, terdapat keperluan untuk memiliki piawaian minimum supaya ia boleh menggalakkan mereka bersaing antara satu sama lain dan mengetengahkan perkembangan mereka dalam mengatasi cabaran.

“Kita perlu mendorong pihak berkuasa tempatan untuk bergerak seiring kerana sesetengahnya bergerak begitu pantas manakala yang lain ketinggalan.

“Kita perlu bekerjasama dan melibatkan diri dengan semua pihak berkepentingan secara kreatif serta melihat alternatif lain yang boleh diketengah jika kita tidak dapat menghapuskan penggunaan plastik sepenuhnya,” katanya.–AlHijrah Online


KES ANIAYA BELLA: SITI BAINUN MENANGIS KETIKA SESI PENGECAMAN

KUALA LUMPUR: Pengasas Rumah Bonda Siti Bainun Ahd Razali yang didakwa mengabai dan menganiaya Bella, remaja perempuan sindrom down berusia 13 tahun, menangis teresak-esak ketika enam kanak-kanak dan remaja yang pernah di bawah jagaannya di rumah perlindungan itu termasuk mangsa, dibawa masuk ke mahkamah.

Siti Bainun, yang duduk di dalam kandang tertuduh tidak dapat mengawal perasaan semasa nama kanak-kanak dan remaja berumur tiga hingga 17 tahun itu disebut dan masuk bilik pembicaraan bagi sesi pengecaman di sebalik tirai, di mahkamah hari ini.

Sesi pengecaman itu dilakukan oleh tiga saksi iaitu pembantu pengurus syarikat Zurianty Sudin, 39, penghuni Rumah Bonda Yasmin Nahar Mahmood, 19, dan pegawai penyelidik undang-undang di sebuah firma guaman, Suhana Zam, 40.

Media dan orang awam yang duduk di galeri awam juga tidak dibenarkan melihat wajah kanak-kanak dan remaja terbabit.

Terdahulu, peguam Nur A’minahtul Mardiah Md Nor yang mewakili Siti Bainun memohon supaya anak guamnya bersemuka dengan enam individu terbabit untuk melihat reaksi mereka.

“Pada peringkat ini tiada sebarang pembuktian yang saya nyatakan diberi oleh pendakwaan. Seorang daripada kanak-kanak itu tinggal dengan tertuduh, reaksi itu akan memberi bantuan kepada mahkamah untuk melihat sendiri keterangan dan kanak-kanak itu bukan saksi pendakwaan.

“Sekiranya mahu identiti mereka dirahsiakan, orang awam boleh diminta keluar dan tirai dibuka,” kata peguam itu.

Timbalan Pendakwa Raya Nor Azizah Mohamad berkata terdapat keperluan untuk melindungi individu terbabit kerana mereka adalah kanak-kanak dan mangsa (Bella).

“Saksi-saksi perlu membuat pengecaman dan keenam-enam individu dihadang supaya tidak dapat dilihat secara terus di dalam mahkamah,” katanya.

Hakim Izralizam Sanusi berkata tidak timbul isu untuk melihat reaksi dan sebagainya kerana ini proses pengecaman mahkamah bagi tujuan sama ada orang yang dirujuk adalah individu yang disebut oleh saksi dalam perbicaraan, bukan untuk merekod keterangan.

“Sekiranya pihak pendakwaan merasakan ada keperluan untuk orang awam keluar tiada masalah,” kata Izralizam.

Nor Azizah kemudian berkata tiada masalah untuk media dan orang awam berada di galeri awam kerana ia hanya proses pengecaman bukan mengambil keterangan.

Siti Bainun, 30, didakwa atas dua pertuduhan mengabai dan menganiaya remaja perempuan sindrom down berusia 13 tahun itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan bersambung. —AlHijrah Online


GURU BESAR DITAHAN TERLIBAT KES RASUAH

JOHOR BAHRU: Seorang guru besar ditahan Suruhanjaya Pencegahan Rasuah Malaysia (SPRM) selepas disyaki terlibat aktiviti meminta dan menerima wang rasuah bernilai lebih RM10,000 pada 2022.

Suspek lelaki berusia 56 tahun itu ditahan kira-kira 10.30 pagi tadi di pejabat SPRM Cawangan Kluang selepas hadir bagi memberikan keterangan.

Suspek disyaki meminta dan menerima wang rasuah daripada seorang pengusaha kantin dari sekolah tempatnya bertugas.

Ianya sebagai dorongan untuk memudahkan urusan tuntutan Rancangan Makanan Tambahan (RMT) yang dilaksanakan sepanjang tahun lalu.

Pengarah SPRM Johor Datuk Azmi Alias mengesahkan penahanan terbabit dan kes disiasat mengikut Seksyen 17(a) Akta SPRM 2009.

Ujarnya suspek telah dilepaskan dengan jaminan SPRM.—AlHijrah Online


SABAH WAJIBKAN UJIAN COVID-19 UNTUK PENGEMBARA DARI CHINA, MULAI AHAD INI

KOTA KINABALU: Semua pengembara dari China yang ingin masuk ke Sabah  wajib menunjukkan keputusan negatif COVID-19, berkuat kuasa, Ahad ini (1 Jan), kata Menteri Kerajaan Tempatan dan Perumahan negeri, Datuk Seri Masidi Manjun.

Jurucakap perkembangan harian COVID-19 Sabah itu berkata semua pengunjung dari China perlu mempunyai keputusan negatif dalam ujian sebelum berlepas (Predeparture Test) dalam tempoh 48 jam sebelum dibenarkan masuk ke negeri itu.

“Keputusan ini telah dibuat Kerajaan Sabah,” katanya menerusi kenyataan di sini, malam tadi.

Sementara itu, beliau berkata sebanyak 15 kes baharu positif COVID-19 dilaporkan di Sabah pada Jumaat iaitu bertambah enam kes direkodkan daripada 1,228 sampel ujian berbanding 1,251 ujian semalam. — AlHijrah Online


PENUNGGANG MOTOSIKAL MAUT DILANGGAR LARI

SUBANG JAYA: Seorang lelaki maut selepas motosikal yang ditunggangnya dilanggar lari oleh sebuah kenderaan di Kilometer 12.2 Lebuhraya Utara-Selatan Hubungan Tengah (ELITE).

Dalam kejadian sekitar jam 5.12 pagi, mangsa berusia 29 tahun menuju Shah Alam menghala ke Putrajaya.

Ketua Polis Daerah Subang Jaya, Asisten Komisioner Wan Azlan Wan Mamat berkata, pihaknya mendapati mangsa berada di lorong kiri sebelum disyaki dilanggar oleh sebuah kenderaan dari arah belakang.

“Akibat perlanggaran itu, penunggang motosikal disahkan meninggal dunia di lokasi kejadian”, katanya dalam satu kenyataan.

Beliau berkata, pihak polis masih menjalankan siasatan.

Kes disiasat mengikut Seksyen 41(1) Akta Pengangkutan Jalan (APJ) 1987.

Orang awam yang mempunyai maklumat berhubung kejadian diminta menghubungi pihak polis di talian 012-2863875 bagi membantu siasatan.–AlHijrah Online


POLIS TAHAN LELAKI PAMER PISTOL, GARI

KUALA LUMPUR: Seorang lelaki ditahan selepas videonya tular di media sosial baru-baru ini yang memaparkan tangannya bergari dan memegang senjata api di dalam sebuah kenderaan.

Ketua Polis Daerah Dang Wangi ACP Noor Dellhan Yahaya dalam kenyataan berkata lelaki berusia 46 tahun itu ditahan kira-kira 1.05 pagi Sabtu lepas.

Beliau berkata polis turut merampas sebuah telefon bimbit dan seutas jam tangan berjenama dan kes itu disiasat mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998, Seksyen 89 Akta Polis 1967 serta Seksyen 8 Akta Senjata 1960.

“Kertas siasatan sedang dilengkapkan dan akan dirujuk kepada Timbalan Pendakwa Raya dalam masa terdekat.

“Orang ramai dinasihatkan supaya tidak terlibat dalam sebarang aktiviti yang menyalahi undang-undang dan tindakan akan diambil mengikut peruntukan undang-undang,” katanya.

Terdahulu, Noor Dellhan berkata Bahagian Siasatan Jenayah, Ibu Pejabat Polis Daerah Dang Wangi di sini menerima laporan polis pada Jumaat lepas, kira-kira 6.15 petang, berhubung video berdurasi lima saat yang tular di Telegram Edisi Siasat itu.–AlHijrah Online


KENAPA KAMI BALUT MATA KIRI: WARTAWAN & KRU TV ALHIJRAH

Semalam pembaca berita, Adi Akmal Sehrom membaca segmen akhir berita jam 8 malam TV AlHijrah dengan balutan pada mata kirinya sebagai simbolik solidariti kepada jurugambar Palestin yang buta mata kirinya akibat ditembak tentera zionis ketika bertugas Jumaat lalu.

Solidariti sama yang diinspirasikan dari tindakan rakan-rakan media dari Palestin turut dilakukan pengacara program Analisis, Finaz Yunus dan dua pengacara program Assalamualaikum yang disiarkan secara langsung pagi tadi.

Ia bukan hanya sekadar gimik balutan mata kiri atau tindakan solidariti tanpa pemahaman. Tindakan ini dilakukan kerana petugas di AlHijrah Media Corporation, khususnya wartawan dan kru bilik berita TV AlHijrah memahami tindakan tentera zionis Israel menembak petugas media (baca wartawan) berusia 35 tahun itu adalah bertentangan dengan undang-undang antarabangsa.

Ini kerana mengikut Undang-Undang Kemanusiaan Antarabangsa (IHL) petugas media diklasifikasikan sebagai non-combatant yang dikelompokkan sebagai orang awam dan tidak boleh dijadikan sasaran.

Mengikut pemahaman penulis, dalam mana-mana situasi, wartawan tidak seharusnya menjadi sasaran selagi beliau tidak terlibat secara langsung sebagai “combatant” dalam sesebuah konflik.

Lebih-lebih lagi apabila Muath secara bertanggungjawabnya memakai jaket tertera perkataan “PRESS” dengan helmet bagi menonjolkan dirinya sebagai wartawan kepada pihak tentera Israel.

Pemakaian jaket tertera perkataan “PRESS” itu jelas membuktikan bahawa jurugambar Palestin itu, memenuhi prinsip “distinction” bagi membolehkan pihak tentera Israel membezakan beliau dengan penunjuk perasaan.

‘Dalam konflik, seseorang individu hanya boleh dijadikan sasaran jika ia tergolong dalam tiga kelompok iaitu combatant, levee en masse dan orang awam yang terbabit secara langsung dengan keganasan,” kata pakar keselamatan strategik Kolonel Azlan Iskandar Abdul Ghani dalam Kursus Media dan Undang-Undang anjuran Institut Akhbar Malaysia (MPI) di Cyberjaya semalam.

Levee en masse itu merujuk kepada tindakan orang awam yang mengangkat senjata dan terbabit secara langsung dalam konflik. Maka dalam situasi itu, mereka boleh dijadikan sasaran sah dalam sesebuah konflik bersenjata.

Pun begitu di bawah IHL, combatant yang tercedera atau menyerah diri menjadi tawanan perang (POW) dalam sesebuah konflik atau peperangan mempunyai hak untuk dilayan dengan sewajarnya.

Undang-undang sama juga menetapkan adalah menjadi hak bagi Jawatankuasa Palang Merah Antarabangsa (ICRC) untuk melawat mangsa-mangsa perang yang cedera atau menyerah diri untuk diberikan bantuan sewajarnya.

Berbalik kepada situasi Muath, pihak tentera Israel dilaporkan berkata bahawa Muath berada berdekatan dengan kawasan penunjuk perasaan di Kampung Surif di selatan Tebing Barat pada insiden Jumaat lalu yang menyebabkan beliau terkena tembakan.

Kita amat memahami bahawa alasan ini dikemukakan untuk menunjukkan kepada dunia bahawa Muath berada dalam “line of fire” di mana kekecohan berlaku dengan andaian jurufoto terkena tembakan dan bukannya dijadikan sasaran.

Itu belum lagi dihujah soal peluru hidup atau “butterfly bullet” digunakan tentera Israel ke atas warga Palestin sejak sekian lama ketika menyuraikan tunjuk perasaan di wilayah bergolak itu.

Apa yang pasti, penulisan ini bukan untuk menghukum tetapi menyatakan kebenaran penindasan dan kekejaman dilakukan rejim Israel ke atas warga Palestin di Tebing Barat dan Gaza.

Laporan media menunjukkan bahawa Muath ketika ditemubual AFP berkata, beliau berdiri jauh dari kawasan tunjuk perasaan serta memakai jaket tertera perkataan “PRESS” dan helmet.

“Tiba-tiba saya rasa sesuatu mengenai mata saya. Saya ingat peluru getah atau batu. Saya memegang mata saya dan tidak merasai apa-apa. Saya tidak dapat melihat dan meraba mata saya yang sudan hilang,” katanya.

Insiden membabitkan jurufoto Palestin itu menarik perhatian komuniti dunia, termasuk rakan-rakan media di Palestin, yang menyatakan solidariti dengan beliau dengan membalut atau menutup mata kiri sebelum disambut “media fraternity” Malaysia melalui TV AlHijrah semalam.

Tindakan media Palestin itu mendapat perhatian Ketua Pegawai Eksekutif TV AlHijrah, Namanzee Harris yang meminta Ketua Jabatan Berita dan Hal Ehwal Semasa NCA TV AlHijrah, Ardi Herman Mardzi untuk melakukan solidariti buat Muath.

“Bermula semalam, kami bersolidariti bersama Muath dan seluruh rakyat Palestin,” kata Ardi merujuk insiden di Tebing Barat itu.

Insiden sama turut dikecam Persekutuan Wartawan Antarabangsa (IFJ) yang mengesa Pertubuhan Bangsa-Bangsa Bersatu (PBB) mengadaptasi konvensyen memastikan perlindungan kepada semua wartawan.

Berdasarkan laporan media, sekurang-kurangnya 60 wartawan menjadi sasaran tembakan tentera zionis pada 2019 dengan 43 darinya cedera akibat bom bunyi. Seramai 18 wartawan pula ditahan dalam penjara Israel.

Ini menerangkan kenapa masyarakat dunia, termasuk kelompok media dan kemanusiaan di Malaysia, menyatakan solidariti dengan Muath. Jurufoto Palestin itu bukan wartawan pertama yang menjadi mangsa kekejaman Israel.

Sebelum ini, wartawan Hana Mahameed juga terkena letupan grenade di muka pada Oktober 2015 dan wanita berhati besi itu kembali bertugas dengan sebahagian mukanya berbalut di kaca TV.

Solidariti di TV AlHijrah bukan bertitik tolak dari sentimen tetapi kami tahu apa dilakukan ke atas rakan seperjuangan kami di Tebing Barat itu adalah salah dan bertentangan dengan undang-undang antarabangsa.

Balutan atau menutup mata kiri kami ini, ada maknanya. Kebenaran adalah hak dan ia akan tertegak dengan sendiri. Segelap-gelap manapun suasana itu, suatu masa pasti ada cahaya. — AlHijrah Online

Penulis adalah Editor Berita dan Penerbit AlHijrah Media Corporation (TV AlHijrah).


KANAK-KANAK LELAKI DIREMPUH KETIKA MELINTAS

BACHOK: Seorang kanak-kanak lelaki berusia tiga tahun patah tulang selangka selepas dirempuh sebuah kereta ketika melintas di Jalan Wakaf Aik, Bachok, petang semalam.

Dalam kejadian jam 3.30 petang itu, mangsa, Mohammad Naufal Zafran Abdul Fattah yang turut cedera di badan kini menerima rawatan di Hospital Universiti Sains Malaysia (HUSM) Kubang Kerian.

Ketua Polis Daerah Bachok, Superintendan Mohd Ismail Jamaluddin, dalam kenyataan medianya pada hari ini berkata ketika kejadian sebuah kereta jenis Proton Exora yang dipandu seorang lelaki dalam perjalanan dari Besut menghala ke Pengkalan Chepa.

Sebaik tiba di lokasi kejadian, seorang kanak-kanak lelaki melintas secara tiba-tiba dengan jarak dekat menyebabkan mangsa dilanggar.

Pada masa sama, pemandu Proton Exora yang cuba mengelak itu masuk ke laluan bertentangan sebelum bertembung dengan sebuah perodua myvi.

Disebabkan pelanggaran itu, kanak-kanak tersebut cedera di badan dan patah tulang selangka sebelum dikejarkan ke HUSM untuk rawatan.

Beliau berkata, siasatan mendapati, semasa kejadian mangsa dipimpin tangan oleh bapanya di bahu jalan sebelum kanak-kanak itu merentap tanganya dan berlari melintas jalan.

Kedua-dua pemandu kereta tidak mengalami sebarang kecederaan dan kes diklasifikasikan mengikut Seksyen 43(1) Akta Pengangkutan Jalan 1987. – AlHijrah Online


SKMM BUKA KERTAS SIASATAN TERHADAP VIDEO KLIP RAYA KONTROVERSI

KUALA LUMPUR: Suruhanjaya Komunikasi dan Multimedia (SKMM) akan membuka kertas siasatan berkenaan video muzik raya kontroversi yang melibatkan usahawan kosmetik terkenal.

Menurut Menteri Komunikasi dan Multimedia Tan Sri Annuar Musa, individu yang terlibat dalam pembikinan klip video tersebut akan dipanggil untuk hadir ke ibu pejabat SKMM di Cyberjaya, pagi esok.

“SKMM telah teliti di peringkat awalan, dan ada sebab untuk siasatan dilaksanakan, dan dengan itu satu kertas siasatan dibuka untuk siasat perkara ini di bawah Seksyen 233 Akta Komunikasi dan Multimedia 1998,” katanya.

Terdahulu, Menteri di Jabatan Perdana Menteri (Hal Ehwal Agama) Senator Datuk Idris Ahmad menegaskan video muzik hari raya tersebut dilihat tidak sesuai dengan budaya dan masyarakat negara ini.

“Ternyata terdapat perdebatan dan perbincangan yang agak panas di kalangan rakyat Malaysia terhadap klip video ini, yang diringi watak penari yang jauh daripada adab ketimuran dan ajaran Islam.

“Pastinya saya kira kurang sesuai untuk dikaitkan dengan kemenangan umat Islam pada bulan Syawal kelak setelah kita menempuh ujian dan tarbiyah di dalam bulan Ramadan.

“Saya mengajak semua rakyat Malaysia dan seluruh umat Islam khususnya untuk kita menjaga sensitiviti kepada perkara yang berkaitan dengan agama dan menjaga batasan terhadap hiburan yang kita mahu tonjolkan kepada masyarakat. Apatah lagi negara kita baru nak pulih daripada ingatan Allah terhadap bala COVID-19 yang melanda seluruh dunia,” katanya dalam catatan di Facebook rasminya hari ini.—AlHijrah Online


Kaji tanaman baharu untuk Felda: Daim

BENTONG – Kajian menyeluruh mengenai tanaman yang boleh diterokai
oleh Felda perlu dilakukan sebelum ia dilaksanakan di tanah-tanah
rancangan Felda di seluruh negara.

Pengerusi Majlis Penasihat Kerajaan, Tun Daim Zainuddin berkata, kajian itu perlu dilakukan supaya ia dapat membantu peneroka Felda  meningkatkan pendapatan masing-masing.

Menurutnya, tanaman yang
cepat mengeluarkan hasil dan mempunyai pasaran yang baik menjadi pilihan
 untuk membantu golongan terbabit.

“Lebih baik buat sesuatu benda (penanaman baharu) buat kajian terlebih dahulu dan jumpa agensi dan kementerian berkaitan sebab kita tanam benda hendak hasil yang cepat dan mempunyai pasaran yang baik.

“Macam durian Musang King dilakukan kajian di Jepun mereka katakan boleh berbuah dua tahun dan menghasilkan aiskrim rasa durian tetapi tidak berbau durian,” katanya sempena lawatan kerja beliau ke Felda Lurah Bilut di sini kelmarin.

Turut hadir, Pengerusi Lembaga Pertubuhan Peladang, Datuk Mazlan Aliman.

Dalam  majlis tersebut, tiga tanaman baharu iaitu durian Musang King, vanila dan halia Bentong diperkenalkan untuk ditanam di Felda Lurah Bilut.

Ujarnya lagi, kajian yang dilakukan hendaklah secara menyeluruh termasuk sektor pasaran dan juga teknologi termasuklah dalam mempercepatkan hasil dan sebagainya.

Katanya, apa yang penting adalah penanaman sesuatu produk pertanian  itu termasuklah durian Musang King, vanila dan juga halia Bentong seperti di Felda Lurah Bilut mampu memberikan hasil yang baik.

“Jadi saya ingin meminta semua pihak termasuk warga Felda dan pelbagai pihak lain dapat menjalinkan kerjasama berterusan dalam menjayakan usaha membantu golongan peneroka,” katanya. – SINAR HARIAN


ARAB SAUDI GERAKKAN 10,000 PETUGAS SANTUNI SEJUTA JEMAAH HAJI

MAKKAH: Sejumlah 10,000 kakitangan dan petugas lelaki dan wanita digerakkan oleh Arab Saudi bagi membantu urusan pelaksanaan ibadah haji untuk musim haji kali ini.

Menurut Presiden Umum Hal Ehwal Dua Masjid Suci, Sheikh Dr. Abdulrahman Al-Sudais, keberadaan kakitangan itu bagi menyantuni kira-kira sejuta Dhuyufurrahman yang telah mula masuk ke Makkah secara berperingkat menjelang kemuncak haji bulan depan.

Sheikh Dr. Abdulrahman menyatakan komitmen tersebut sewaktu melancarkan pelan operasi bagi musim haji 1443 hijrah.

Turut hadir, Menteri Haji dan Umrah Arab Saudi Tawfiq Al-Rabiah dan Ketua Pengarah Keselamatan Awam, Left. Jeneral Mohammed Abdullah Al-Basami.

Menurut Sheikh Dr. Abdulrahman, setiap perkembangan tentang program dan perkhidmatan akan sentiasa dipantau dan dikemaskini setiap minit untuk memastikan perkhidmatan berkualiti tinggi disediakan kepada jemaah. Ia juga termaktub dalam set petunjuk yang dikawal selia pihaknya setiap masa.

Pihaknya juga ada melancarkan aplikasi pintar dan platform elektronik yang akan membantu dan menambah nilai pengalaman para pengunjung ke tanah suci.

“Sehingga kini perkhidmatan digital yang disediakan telah memberi manfaat kepada lebih 160 juta pengguna,” katanya.

Sementara itu, Sheikh Dr. Abdulrahman menambah, pihaknya sedang mengusahakan penyediaan 3 juta botol air Zamzam setiap hari di Masjidil Haram, dan satu juta lagi di lokasi-lokasi ibadah haji lain.

Turut disediakan, 2,000 kenderaan elektrik bagi membantu memudahkan pergerakan warga emas dan individu kurang upaya, manakala bacaan khutbah Arafah akan diterjemah melalui 10 bahasa utama di dunia.–AlHijrah Online


DUA INDIVIDU DIPANGGIL BERHUBUNG KES RANGKA WANITA DITEMUKAN DALAM BAGASI

JOHOR BAHRU: Dua individu dipanggil bagi membantu siasatan berhubung kes penemuan rangka mayat seorang wanita yang telah reput ditemukan di dalam sebuah bagasi di kios perhentian bas terbiar berhadapan Tenaga Nasional Berhad (TNB) Kulai, pada 12 April lepas.

Ketua Polis Johor Datuk Kamarul Zaman Mamat berkata individu terlibat ialah pemberi maklumat mengenai penemuan mayat tersebut dan yang membuat laporan polis.

“Kita masih menunggu keputusan daripada pihak hospital dan mungkin ia memerlukan masa. Masih belum dapat ‘petunjuk’ yang memudahkan siasatan.

“Melainkan tiada kesan suntikan bacillus calmette-guerin (BCG) ditemukan pada mayat yang memungkinkan mangsa adalah warga asing, namun itu pun belum tentu,” katanya kepada pemberita selepas Majlis Berbuka Puasa Ibu Pejabat Polis Kontinjen (IPK) Johor 2023 di sini malam tadi.

Pada 13 April lepas, Ketua Polis Daerah Kulai Supt Tok Beng Yeow dilapor berkata wanita berkenaan dianggarkan berusia 25 tahun ke atas dan telah meninggal dunia sejak dua minggu lepas, selain terdapat kecederaan di kepala.

Sementara itu, Kamarul Zaman berkata kira-kira 8,000 pegawai dan anggota polis Johor akan bertugas sepanjang tempoh perayaan Aidilfitri termasuk di Kompleks Kastam, Imigresen dan Kuarantin (CIQ) di Bangunan Sultan Iskandar (BSI) di sini dan Kompleks Sultan Abu Bakar (KSAB) di Iskandar Puteri.

Beliau berkata penugasan polis sempena Aidilfitri ini melibatkan kawalan dan pemantauan di kawasan ‘hotspot’ berlaku kesesakan dan kemalangan termasuk di 24 sekatan jalan raya (SJR) di sebelah malam.

“Seramai 326 anggota ditempatkan di BSI, manakala 30 anggota di KSAB. Di KSAB jumlah anggota tidak ramai kerana keadaan di situ tidak terlalu sesak.

“Kita juga bekerjasama dengan Ketua Jabatan Siasatan Jenayah untuk meletakkan satu team cross di setiap daerah supaya boleh bertindak jika sesuatu berlaku tidak kira kemalangan, pecah rumah atau samun, jadi team ini akan digerakkam 24 jam,” katanya.–AlHijrah Online


FESTIVAL ISLAM DAN HALAL ANTARABANGSA JOHOR 2022 BERMULA 29 SEPTEMBER

JOHOR BAHRU: Festival Islam dan Halal Antarabangsa Johor (FIJO) meneruskan penganjurannya tahun ini selepas kejayaan edisi lepas (2019) yang telah berjaya merancakkan ekonomi negeri itu.

FIJO 2022 akan diadakan bermula 29 September sehingga 2 Oktober di Pusat Konvensyen Antarabangsa Persada Johor Bahru.

Ekspo perdagangan 4 hari bermula jam 10 pagi hingga 10 malam itu menyediakan platform terbaik bagi pengusaha dan usahawan produk halal serta produk patuh syariah tempatan mahupun antarabangsa untuk memasarkan produk mereka.

FIJO menyasarkan untuk meletakkan Johor sebagai hab halal di rantau ini sekaligus memenuhi permintaan pasaran halal yang semakin meningkat.

Dalam pada itu, kerajaan negeri menyasarkan catatan jualan berjumlah RM20 juta ringit menerusi FIJO 2022 dengan 200,000 pengunjung.

Pihak penganjur turut menyediakan 300 lot pempamer untuk usahawan tempatan dan luar negara.

FIJO 2022, melibatkan lapan kluster pempamer iaitu teknologi maklumat dan telekomunikasi; agensi kerajaan; teknologi makanan; perbankan dan e-dagang ; kilang dan jentera; farmaseutikal kosmetik dan fesyen ; pelancongan serta Pendidikan.

Festival tersebut dianjurkan oleh Kerajaan Negeri Johor melalui Perbadanan Usahawan Johor dan Warisan Advertising.

TV Alhijrah akan turut menjadi pempamer pada festival tersebut dengan beberapa aktiviti menarik disediakan stesen televisyen Islam itu.

Pada penganjuran 2019, FIJO Berjaya mencatat jualan sebanyak RM7 juta dengan 90,000 pengunjung. — AlHijrah Online


MALAYSIA KECAM TINDAKAN PROVOKASI BAKAR AL-QURAN DI SWEDEN

PUTRAJAYA: Malaysia mengecam sekeras-kerasnya tindakan provokasi oleh pemimpin Stram Kurs, Rasmus Paludan yang membakar senaskhah al-Quran di Linkoping, Sweden.

Kementerian Luar (Wisma Putra) dalam satu kenyataan pada Ahad menyifatkan tindakan itu melangkaui batas dan norma hak kebebasan bersuara.

“Tindakan itu merupakan suatu usaha provokasi dan menghasut kebencian yang mesti ditolak semua pihak yang inginkan keamanan dan hidup bersama dalam budaya damai.

“Malaysia juga menekankan kepentingan menghapuskan semua bentuk keganasan dan kebencian, termasuk Islamofobia.

“Malaysia akan terus bekerjasama rapat dengan komuniti antarabangsa bagi mencegah dan menghapuskan sentimen Islamofobia dan pelampau agama,” menurut kenyataan itu.

Menurut laporan media, pada Khamis pemimpin Denmark dari parti sayap kanan Stram Kurs bertindak membakar senaskah al-Quran di kawasan didiami majoriti penduduk beragama Islam di Sweden.

Paludan dilaporkan melakukan tindakan tersebut di kawasan terbuka di selatan Linkoping dan tidak menghiraukan orang ramai yang membantah perbuatannya itu. –AlHijrah Online


OPS SUDAN SELAMAT BAWA 30 RAKYAT MALAYSIA, 26 WARGA ASING KE PORT SUDAN – ZAMBRY

PUTRAJAYA:  Kesemua 30 rakyat Malaysia yang terkandas di Khartoum, Sudan selamat tiba di Port Sudan pada jam 2.07 petang Isnin waktu Sudan (8.07 malam waktu Malaysia) setelah melalui perjalanan 30 jam menempuh jarak 1,233 km.

Menteri Luar Datuk Seri Dr Zambry Abdul Kadir dalam satu kenyataan pada Selasa berkata Pasukan Khas (TF) Ops Sudan Malaysia turut membawa keluar 26 warganegara lain dengan kesemua mereka berada dalam keadaan sihat dan selamat.

Warganegara lain itu terdiri daripada seorang warga Filipina, enam orang warga Kemboja, 14 orang warga Singapura, seorang warga Thailand, dua orang warga Amerika Syarikat, seorang warga Palestin dan seorang orang warga Sudan.

Jelasnya, dua lagi rakyat Malaysia yang tidak terlibat dengan proses evakuasi itu merupakan mereka yang berkhidmat dengan United Nations Mission in Sudan (UNMIS) di Abyei dan proses evakuasi mereka akan dilakukan oleh pihak Pertubuhan Bangsa-bangsa Bersatu (PBB).

“Selanjutnya, kita sedang mengusahakan untuk membawa kesemua 56 orang ini keluar dari Port Sudan melalui dua opsyen iaitu sama ada melalui laluan udara (sewaan khas pesawat) atau melalui laluan laut (kapal laut).

“Ini bergantung kepada opsyen mana yang akan mendapat kelulusan paling cepat dan segera daripada pihak berkaitan,” katanya.

“Sama-sama kita doakan agar proses mengeluarkan mereka dari Sudan berjaya dilakukan sesegara mungkin dan seterusnya kesemua mereka dapat pulang ke tanah air dengan selamat,” tambahnya.

Setakat ini, lebih 400 orang dilaporkan terbunuh manakala lebih 3,500 lagi cedera sejak konflik bersenjata antara Angkatan Tentera Sudan dan pasukan separa tentera Rapid Support Forces (RSF) tercetus pada 15 April.–AlHijrah Online


BUDAK LELAKI 4 TAHUN MAUT DIREMPUH

PETALING JAYA: Seorang kanak-kanak lelaki maut dirempuh sebuah kenderaan ketika melintas jalan di Jalan SS 9A/8, Sungai Way di sini, semalam.

Dalam kejadian jam 5:30 petang, kanak-kanak lelaki terbabit yang berusia empat tahun itu dirempuh ketika melintas jalan dengan kenderaan jenis utiliti sukan (SUV) Nissan X-Trail.

Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata, polis menerima laporan berhubung kejadian yang berlaku pada jam 7:27 malam.

“Ketika pemandu kenderaan itu melalui lokasi kejadian, mangsa yang secara tiba-tiba melintas jalan dan menyebabkan pemandu tidak sempat untuk mengelak sehingga melanggar mangsa.

“Mangsa mengalami kecederaan dibawa ke Pusat Perubatan Universiti Malaysia (PPUM) untuk rawatan dan disahkan meninggal dunia, katanya dalam satu kenyataan, hari ini.

Beliau berkata, pemandu itu ditahan untuk siasatan lanjut sebelum dibebaskan dengan jaminan polis.

Kes disiasat mengikut Seksyen 41 Akta Pengangkutan Jalan 1987.

Orang ramai yang melihat kejadian supaya tampil membantu siasatan dengan menghubungi Pegawai Penyiasat Trafik Ibu Pejabat Polis Daerah (IPD) Petaling Jaya, Inspektor R Navalan di talian 014-2536820 atau hadir di balai polis yang berhampiran.–AlHijrah Online


UiTM UNIVERSITI PERTAMA ANUGERAHKAN SATU JUTA SKROL

KUALA LUMPUR: Universiti Teknologi Mara (UiTM) hari ini melakar sejarah selepas menjadi universiti pertama yang menganugerahkan satu juta skrol kepada graduan.

UiTM dalam kenyataan berkata, pencapaian tersebut diperakui Malaysia Book of Records selepas penerima skrol ke sejuta, Nur Liyana Athirah Izani dari Fakulti Sains Gunaan menerima skrol tersebut dalam Istiadat Konvokesyen UiTM Ke-97.

Skrol tersebut telah disampaikan oleh Naib Canselor UiTM, Profesor Datuk Dr Roziah Mohd Janor.

“Pada konvokesyen kali ini, UiTM berbangga meraikan penganugerahan skrol yang ke sejuta pada sidang ke-22.

“Ini menjadikan jumlah skrol yang dikeluarkan oleh UiTM sehingga berakhirnya istiadat konvokesyen kali ini adalah sebanyak 1,003,241 skrol.

“Suatu angka yang boleh dibanggakan kerana ia mencerminkan bahawa UiTM telah menggerakkan misinya dengan tepat untuk menjuarai pembangunan bumiputera profesional menerusi kurikulum terkehadapan dan penyelidikan berimpak,” katanya hari ini.

Sebagi rekod, Istiadat Konvokesyen UiTM Ke-97 kali ini berlangsung dari 5 Ogos hingga 15 September 2023.—AlHijrah Online


TABUNG HAJI AGIH KEUNTUNGAN 3.1 PERATUS KEPADA PENDEPOSIT

KUALA LUMPUR: Lembaga Tabung Haji (TH) mengumumkan agihan keuntungan sebanyak 3.1 peratus yang akan memberi manfaat kepada lebih 8.4 juta pendepositnya melibatkan jumlah agihan RM2.46 bilion.

Dalam kenyataan TH hari ini, jumlah keuntungan yang diagih bagi tahun 2021 adalah RM219 juta lebih tinggi berbanding RM2.24 bilion yang telah diagih bagi tahun kewangan 2020.

Jelasnya, agihan keuntungan tersebut adalah selepas mengambil kira zakat dilunaskan bagi pihak pendeposit TH yang mana mereka tidak perlu lagi membayar zakat ke atas wang simpanan serta agihan keuntungan yang diterima.

“Agihan keuntungan ini adalah kompetitif mengambil kira antara lainnya faktor di mana kadar agihan bagi tahun 2021 adalah lebih tinggi dari purata kadar deposit tetap perbankan Islam bagi tempoh 12 bulan, iaitu 2.36 peratus.

“Kadar tersebut telah mengambil kira peruntukan zakat sebanyak RM107 juta yang akan dilunaskan kepada semua Majlis Agama Islam Negeri bagi pihak pendeposit,” katanya, hari ini.

Mengulas lanjut, kadar pulangan tahun 2021 juga adalah selepas mengambil kira keadaan persekitaran perniagaan dan pasaran sukuk dan saham yang mencabar pada tahun lepas.

Kadar pulangan tersebut juga menjadi keperluan untuk TH bagi mengagihkan keuntungan secara berhemah dan mampan mengikut kemampuannya termasuk membina pegangan rizab bagi mempastikan kedudukan kewangan TH terus kukuh untuk masa hadapan.

Sementara itu, Menteri di Jabatan Perdana Menteri (Hal Ehwal Agama) Senator Datuk Idris Ahmad menzahirkan rasa syukur atas agihan keuntungan yang kompetitif berbanding kadar pasaran walaupun pelaburan TH terpaksa berhadapan dengan keadaan ekonomi yang sukar dan masih terkesan dari pandemik COVID-19 yang berterusan pada tahun 2021.

“Alhamdulillah pulangan ini juga telah mengambil kira zakat yang dilunaskan bagi pihak pendeposit. Insya-Allah, selain mendapat keberkatan membantu rakyat Malaysia menunaikan ibadat haji, pendeposit juga beroleh barakah melalui program zakat yang diatur TH.

“Pada tahun 2021, lebih 200,000 asnaf telah menerima pelbagai bantuan dan manfaat secara terus dari program zakat wakalah diurus TH,” katanya.

Sehubungan itu, TH akan terus berusaha untuk mengukuhkan lagi operasi, tadbir urus dan kedudukan kewangannya memandangkan keadaan ekonomi negara semakin beransur pulih setelah pergerakan dan aktiviti perniagaan dibenarkan secara berperingkat dari suku ketiga tahun 2021. Ekonomi negara pula dijangka akan terus berkembang pada tahun 2022.

Urusniaga TH akan ditangguhkan sementara waktu bermula pukul 8 malam, Jumaat, 25 Feb 2022 sehingga pukul 12 tengah hari, Sabtu, 26 Feb 2022, bagi melancarkan urusan agihan keuntungan.

Para pendeposit boleh menyemak agihan keuntungan yang dikreditkan ke akaun masing-masing bermula pukul 12 tengah hari, Ahad, 27 Feb 2022 menerusi aplikasi THiJARI, kaunter TH, kaunter Bank Islam dan Bank Rakyat dan saluran elektronik bank rakan strategik TH iaitu Bank Islam, Bank Rakyat, Maybank Islamic, CIMB Islamic dan AmBank Islamic. — AlHijrah Online


MANGSA KES TEMBAK DI MACHANG ADA REKOD JENAYAH – POLIS

KOTA BHARU: Lelaki yang maut ditembak di Jalan Hutan Kuin di Machang, dekat sini petang semalam, didapati mempunyai rekod jenayah dan dadah.

Ketua Polis Kelantan Datuk Muhamad Zaki Harun berkata berdasarkan siasatan, kejadian berlaku ketika peniaga berusia 38 tahun itu berada dalam sebuah kenderaan pacuan empat roda di hadapan sebuah kedai alat ganti kenderaan.

“Berdasarkan maklumat awal, dua suspek lelaki yang tidak dikenali menaiki kereta jenis Honda berwarna putih telah melepaskan beberapa das tembakan dari jarak dekat ke arah tingkap pemandu.

“Mangsa yang berada di kerusi pemandu telah meninggal dunia di tempat kejadian,” katanya dalam kenyataan, di sini hari ini.

Muhamad Zaki berkata mayat mangsa telah dihantar ke Hospital Machang untuk bedah siasat dan kes disiasat mengikut Seksyen 302 Kanun Keseksaan.

“Orang ramai yang mempunyai maklumat berkenaan kes ini diminta untuk tampil membantu pihak polis dengan menghubungi balai polis berdekatan,” katanya. — AlHijrah Online


LAPOR KEPADA JABATAN AGAMA JIKA TERDAPAT PENDAKWAH LUAR NEGARA MERAGUKAN

KUALA LUMPUR: Umat Islam di negara ini dinasihatkan untuk melaporkan kepada pihak berkuasa Jabatan Agama Islam Negeri masing-masing, sekiranya mendapati terdapat pendakwah jemputan dari luar negara yang meragukan.

Menteri di Jabatan Perdana Menteri (Hal Ehwal Agama) Datuk Idris Ahmad berkata ini kerana kerjasama daripada semua pihak amat diperlukan, bagi memastikan pihak berkuasa agama negeri dapat menjalankan siasatan terperinci sekali gus membendung pendakwah yang tidak diiktiraf.

“Kalau garis panduan Jakim (Jabatan Kemajuan Islam Malaysia), kita tegas bahawa pendakwah yang tidak bertentangan dengan Ahli Sunnah Wal Jamaah kita tiada masalah, yang menimbulkan konflik dan pepecahan kita tak benarkan.

“Sebab itu saya nasihat terutamanya yang nak belajar ilmu, biarlah dengan guru yang beramal dengan ilmu dia, buat perbandingan dengan ustaz yang mendapat kelulusan pihak berkuasa. Mana yang menghuraikan hal agama pelik-pelik itu tak perlu ikut dan terus lapor kepada jabatan agama untuk ambil tindakan,” katanya ketika ditanya mengenai isu membabitkan seorang pendakwah, yang dikatakan berasal dari keturunan Nabi Muhammad SAW yang datang ke Malaysia untuk mengadakan ceramah di beberapa negeri.

Beliau berkata demikian kepada media selepas Majlis Kesyukuran Tamat Operasi Haji dan Penghargaan Sahabat Korporat Musim Haji 1443 Hijrah di Menara Tabung Haji di sini hari ini.

Ditanya mengenai Rang Undang-undang Mahkamah Syariah (Bidang Kuasa Jenayah) atau Rang Undang-undang 355 yang tidak dapat dibentangkan kerana pembubaran Parlimen, Idris berharap ia dapat dibentangkan oleh kerajaan baharu selepas Pilihan Raya Umum Ke-15 (PRU15).

Jelasnya, cadangan rang undang-undang itu telah dipersetujui di peringkat Jemaah Menteri pada 26 Ogos lepas dan kini ia berada di peringkat Pejabat Peguam Negara, namun tidak sempat dibentangkan susulan pembubaran Parlimen.

“Justeru saya berharap mana-mana kerajaan baharu yang dipilih selepas PRU15 nanti, dapat meneruskan pembentangan rang undang-undang itu dalam usaha memperkukuh bidang kuasa jenayah syariah di negara ini,” katanya.–AlHijrah Online


TURKMENISTAN HASRAT LANJUT PSC KEPADA PETRONAS SEHINGGA 2038

ASHGABAT : Kerajaan Turkmenistan berhasrat melanjutkan kontrak perkongsian pengeluaran (PSC) selama 10 tahun lagi kepada Petroliam Nasional Bhd (Petronas) untuk beroperasi di negara itu sehingga 2038.

Perdana Menteri, Tun Dr Mahathir Mohamad berkata, hasrat itu disampaikan Presiden Turkmenistan, Gurbanguly Berdimuhamedov ketika beliau mengadakan pertemuan dengan pemimpin berkenaan semalam.

“Saya ada berbincang dengan Presiden (Turkmenistan) dan beliau mengalu-alukan peranan Petronas di Turkmenistan. Beliau menyatakan hasratnya supaya Petronas terus aktif di sini dan beliau cakap extension (lanjut) (PSC) selama 10 tahun lagi,” katanya.

Beliau berkata demikian pada sidang media bersama wartawan Malaysia pada malam tadi sebelum mengakhiri lawatan rasmi dua hari beliau ke Turkmenistan pada hari ini.

Pada 1996, Petronas diberikan PSC selama 32 tahun yang berakhir pada 2028 untuk mengeluarkan gas asli di kawasan Blok 1 di Laut Caspian.

Ketika ini Turkmenistan berada di kedudukan keempat teratas di dunia yang mempunyai simpanan gas asli bawah tanah, selepas Russia, Iran dan Qatar.

Simpanan gas asli yang ada sekarang ialah sebanyak 20 trilion meter padu, namun jumlah itu mungkin lebih tinggi kerana masih banyak kawasan di negara itu yang masih belum diteroka.

Dr Mahathir berkata, pelanjutan PSC itu menunjukkan kerajaan Turkmenistan berpuas hati dengan peranan yang dilakukan Petronas dan beliau yakin negara tersebut akan mempertimbangkan konsesi lain kepada syarikat petroleum nasional itu.

Beliau berkata, di Turkmenistan, Petronas terlibat 100 peratus dalam aktiviti mengeluarkan minyak dan gas di negara berkenaan, berbanding 15 peratus di Azerbaijan.

Sebelum melakukan lawatan rasmi dua hari ke Turkmenistan, Dr Mahathir berada di Azerbaijan bagi menghadiri Sidang Kemuncak Pergerakan Negara-Negara Berkecuali (NAM) ke-18.

Sementara itu, Dr Mahathir berkata, semasa pertemuannya dengan Berdimuhamedov, Presiden Turkmenistan itu menyuarakan hasratnya supaya diadakan pameran barangan Malaysia di negara tersebut.

Menurutnya, Berdimuhamedov juga berpendapat bahawa banyak bidang yang boleh dikembang dan ditingkatkan antara Malaysia dan Turkmenistan.

“Kita mendapat sambutan amat baik, mereka ‘very friendly’ dan saya berpendapat kita boleh adakan dagangan dengan mereka walaupun jumlah penduduknya cuma lima juta orang tetapi ada (hasil) pendapatan daripada minyak. Mereka kaya, jadi ada baik bagi kita mengambil bahagian dalam dagangan dengan mereka.

“Mereka juga berhasrat supaya mengadakan shipbuilding (pembinaan kapal) di sini dan kita mempunyai sedikit sebanyak pengetahuan berkenaan shipbuilding. Kita boleh periksa (lihat) sama ada kita boleh ambil bahagian dalam shipbuilding di sini,” katanya.

Semalam Dr Mahathir dan Berdimuhamedov mengadakan mesyuarat terhad diikuti mesyuarat dua hala dan majlis pemeteraian program kerjasama.

Delegasi Malaysia termasuk Menteri Luar, Datuk Saifuddin Abdullah dan Menteri Hal Ehwal Ekonomi, Datuk Seri Mohamed Azmin Ali. — BERNAMA